Crna Gora: Prihod od turizma skoro 900 miliona | Infomedia Balkan\nBiznis i ekonomija | 06.Jan.2017 - 07:46 h\nCrna Gora: Prihod od turizma skoro 900 miliona\nUkupni prihodi od turizma u prošloj godini bi, prema raspoloživim podacima, trebalo da iznose skoro 900 miliona eura, što prošlogodišnju sezonu čini rekordnom po broju posjeta i ostvarenim prihodima, saopštio je ministar održivog razvoja i turizma, Pavle Radulović.\nOn je kazao da podaci kojima raspolažu ukazuju na to da će prošla godina biti rekordna ne samo po broju posjeta turista već i po ostvarenim prihodima.\n“Tokom deset mjeseci prošle godine našu zemlju posjetilo je 1,76 miliona turista odnosno 5,8 odsto više u odnosu na uporedni period. Takođe, primjetan je i porast broja noćenja koji iznosi 11,04 miliona odnosno 1,6 odsto više u odnosu na isti period 2015. godine”, naveo je Radulović u intervjuu agenciji Mina-business.\nOn je podsjetio da su u prva tri kvartala prošle godine, prema platnom bilansu Centralne banke (CBCG), prihodi od turizma iznosili 800,5 miliona eura.\n“Kako je posljednja tri mjeseca prošle godine prihod od turizma bio 28,57 miliona, očekivanja smo da će i posljednjem kvartalu biti oko 30 miliona. Kada tome dodamo iznos koji su potrošili domaći gosti, koji su ostvarili 655,85 hiljada noćenja, u iznosu od oko 50 miliona eura ukupni prihodi bi trebalo da dostignu skoro 900 miliona eura. Ovakva struktura gostiju i ostvareni prihodi, daju nam za pravo da budemo zadovoljni sezonom”, rekao je Radulović.\nOn je kazao da konstantno poboljšavaju saradnju sa lokalnim turističkim organizacijama i predstavnicima turističke privrede, što je u velikoj mjeri doprinijelo unaprijeđenju imidža Crne Gore kao turističke destinacije na međunarodnom tržištu.\n“Zajednički rad i pojedinačna odgovornost za sprovođenje propisa i standarda, princip je koji mora biti maksimalno afirmisan, jer smatram da je to najbolji put do dobrih rezultata”, ocijenio je Radulović.\nOn je, govoreći o zimskoj sezoni, kazao da je ona promovisana mjesecima unazad, a da se sada dolazi u fazu kada manifestacije kulturnog, umjetničkog i zabavnog karaktera kojima je namjereno njeno produženje i obogaćivanje treba da dođu do izražaja. Takođe, uložena su značajna sredsta za sanaciju infrastrukture, opreme te nabavku sredstava za održavanje puteva.\n“Očekuje se da će ove godine veliki broj ski-centara biti u funkciji i na raspolaganju turistima, a među njima su Savin kuk i Javorovača na Žabljaku, Kolašin 1450 u Kolašinu, Vučje u Nikšiću, Turjak u Rožajama. Pored skijališta, u funkciji će biti i baby liftovi na Ivanovim Koritima, u blizini Šavnika, Mojkovcu, Bijelom Polju i Žabljaku. Jedan od načina kojima će se produžiti zimska sezona predstavlja i organizovanje ski-škola na Žabljaku, Kolašinu, Vučju i Ivanovim Koritima tokom februara i marta”, precizirao je Radulović.\nSjever Crne Gore je, kako smatra, nesumnjivo pun potencijala za razvoj turizma i, prema pokazateljima, sve traženiji među turistima. U tom pogledu, Vlada je krajem jula prošle godine donijela odluku o dodjeli sredstava za podsticanje direktnih investicija, ukupne vrijednosti od skoro 20,5 miliona eura, a koje se odnose na hotele i fabrike na sjeveru zemlje.\nKada je Žabljak u pitanju, kako je dodao, u naredne tri godine očekuje se ulaganje u vrijednosti od deset miliona eura u hotel Durmitor što predstavlja obavezu kompanije Adriatic Properties. Tu svakako treba pomenuti i hotel Planinka za koji postoje najave da će biti rekonstruisan u martu, dok će vrijednost uloženih sredstava iznositi pet miliona eura, a biće zaposleno 170 ljudi. Takođe, na lokalitetu Savin kuk u planu je izgradnja hotela kategorije četiri zvjezdice.\nOn je, govoreći o dinamici gradnje hotelskih kompleksa kao što su Portonovi i Luštica Bay, kazao da su na sjednici Savjeta za privatzaciju i kapitalne projekte koja je održana krajem decembra razmatrali godišnje izvještaje o realizaciji investicionih aktivnosti za ta dva projekta, uključujući i osam mjeseci prošle godine.\n“Ukupan iznos investicionih i drugih troškova od početka gradnje hotelsko turističkog naselja Luštica Bay do kraja avgusta prošle godine, prema informacijama dobijenim od kompanije Luštica Development, iznosio je 85 miliona eura. Za izgradnju renomiranog The Chedi hotela planirano je ulaganje od oko 20 miliona eura”, naveo je Radulović.\nPrema njegovim riječima, može se konstatovati da dinamika realizacije projekta teče planiranim tokom, uz pojedinačne primjere kašnjenja u implementaciji dogovorenih aktivnosti na nivou pojedinih institucija.\nOn je rekao da se intenzivno realizuje i izgradnja hotelsko turističkog kompleksa Porto Novi, pri čemu je u 2015. godini i osam mjeseci prošle, kompanija Azmont investirala oko 106,5 miliona eura, odnosno od početka radova oko 198,5 miliona eura.\n“Dakle, ohrabreni smo radovima i stanjem na terenu, a projekat već ima pozitivan uticaj na sliku Crne Gore kao investicione i turističke destinacije u svijetu. Kao značajan događaj za razvoj hotelske industrije u Crnoj Gori naveo bih početak izgradnje hotela One&Only, koji će biti prvi izgrađen hotelski brend u Evropi, na tlu Crne Gore”, kazao je Radulović.\nPrema njegovim riječima, može se konstatovati da se radovi ostvaruju u rokovima definisanim investicionim programom i ugovorom o dugoročnom zakupu, kao i da u prethodnom periodu nijesu zapažena kašnjenja u realizaciji ukupnih projektnih aktivnosti.\n“Azmont je podnio zahtijev za izdavanje dvije građevinske dozvole za faznu izgradnju – poslovni i stambeni dio nezavisne cjeline objekat u zoni MN1 i idejno rješenje kojim se razrađuje zona MN1 faza II, kao i za zonu MN2. Za te građivinske aktivnosti potpisan je ugovor za izvođenje građevinskih radova sa italijanskom kompanijom Pizzaroti, vrijedan 305 miliona eura”, precizirao je Radulović.\nKao i u prethodnom periodu, kompanija Azmont Investments posebnu pažnju posvećuje programima podrške za socijalne programe i društveno odgovorno poslovanje, a kao posebnu aktivnost, Radulović je istakao uspostavljanje Međunarodne škole za hotelijerstvo sa sjedištem u Crnoj Gori, sa međunarodnom ugostiteljskom školom Vatel iz Francuske.\nOn je, govoreći o najznačajnijim aktivnostima Ministarstva u ovoj godini, kazao da će one biti usmjerene ka smanjenju sezonalnosti, s obzirom na to da je strateški cilj razvoja turizma da Crna Gora bude prepoznata kao cjelogodišnja turistička destinacija.\nU tom pogledu, nastaviće se projekti koji se odnose na dalji razvoj avanturističkog turizma i ostalih segmenata turizma orijentisanog na prirodu, ka unaprijeđenju manifestacionog i kongresnog segmenta turističke ponude (MICE turizam). Razvoj sportskog turizma i podizanje nivoa prepoznatljivosti Crne Gore kao destinacije pogodne za organizovanje stručno-tematskih okupljanja, ne doprinosi samo finansijski jednom društvu, već ima veliki uticaj na obrazovanje i zdrav život mlađe generacije.\n“Takođe, treba postaviti dobre temelje i za razvoj zdravstvenog, wellness i spa turizma, jer na globalnom nivou raste po tražnja za turističkim destinacijama koje, kao svoj proizvod, nude zdravstvene usluge u kombinaciji sa izvanrednim prirodnim vrijednostima i uzbudljivim aktivnostima”, dodao je Radulović.\nOn je ocijenio da bi posebno atraktivnu turističku ponudu trebalo graditi kroz kulturni turizam, kao i kroz ponudu koju mogu pružiti nacionalni parkovi Crne Gore. Najviše u ljetnjim mjesecima, nacionalni parkovi pružaju mogućnost turistima za raznolike doživljaje: posmatranje ptica, avanturistički parkovi, tematske rute, organizovanje manifestacija povodom obilježavanja značajnih ekoloških datuma.\n“S druge strane, imajući u vidu da je hotelijerstvo najvažniji segment ugostiteljske privrede, intenzivno će se raditi i na daljem unaprijeđenju investicionog ambijenta, prije svega kroz sprovođenje stimulativnih fiskalnih mjera za hotele sa četiri i pet zvjezdica. I na taj način, doprinijeće se podizanju nivoa kvaliteta usluge i konkurentnosti našeg turističkog proizvoda, uz smanjenje sezonalnosti u poslovanju turističke privrede”, ocijenio je Radulović.\nNovim zakonskim rješenjima će se, između ostalog, omogućiti i intenzivniji razvoj nedovoljno razvijenih područja Crne Gore, prvenstveno sjevernog regiona, zatim brži i efektivniji razvoj malog i srednjeg biznisa, kao i efikasnije suzbijanje poslovanja u sivoj ekonomiji.\nPromotivne aktivnosti će se, kako je kazao, realizovati u kontinuitetu, prije svega, na najznačajnijim emitivnim turističkim tržistima Zapadne i Sjeverne Evrope, ali i u regionu. Istovremeno, sve intenzivnije će se obavljati promocije na udaljenim tržištima ko što su Kina, Japan, Brazil i Indija, imajući u vidu interesovanje turista iz tih država za boravak u regionu.\nU cilju što bolje dostupnosti Crne Gore potencijalnim turistima, imajući u vidu geografski položaj države u odnosu na važna ciljna tržišta, nastaviće se i aktivnosti na planu poboljšanja avio–dostupnosti crnogorske turističke destinacije.\nOvo je sedam saveta za internet šopinholičare\nBenzin u Hrvatskoj do 1,46 EUR\nNa Majevici snijeg jedan metar\nAutomobil od Lego kockica: Ovako "skockan" Mustang još nijeste vidjeli\nIglesijas ponovo izabran za lidera stranke Podemos


Kijev hoće da uvede sankcije Sputnjiku - 18.02.2016, Sputnik Srbija\nUkrajina namerava da proširi spisak sankcija prema ruskim pravnim licima. Među njima se nalazi i međunarodna informativna agencija MIA „Rusija sevodnja“. 18.02.2016, Sputnik Srbija\nKijevu je najbolje da se preseli na neku drugu planetu, da se kompletno izoluje i distancira od Rusije.\nsputnjik, mia rosija sevodnja, ukrajina, vesti\n© Sputnik / Radoje PantovićSputnjik\nMIA „Rusija sevodnja“ i agencija Sputnjik, koja je njen deo, nalaze se na spisku od 38 pravnih lica Ruske Federacije za koje je Nacionalni savet Ukrajine za pitanje radiodifuzije predložio Savetu za nacionalnu odbranu i bezbednost da im uvede sankcije, navodi se na sajtu Nacionalnog saveta.\nNa spisku,koji je objavljen na sajtu Nacionalnog saveta, pod sedmom tačkom se nalazi pravno lice Federalno državno unitarno preduzeće „Međunarodna informativna agencija Rusija sevodnja — Sputnjik“.\n18 Februar 2016, 19:50


pesma Archives - LookerWeekly.com magazin\nKreativna obrada pesme „Plava ptica“ u izvođenju Ljubice Damčević i Julijane Vincan, neodoljiva je verzija čuvene numere koju je komponovao...\n„Karakondžula“ hit i posle karantina\nBora Eskić napisao je „Karakondžulu“, pesmu čiji naziv možda ne asocira na ljubav. Uprkos tome, ova duhovita numera ne izlazi...\nPevaju zbog raka dojke\nDeset australijiskih pevačica otpevalo je pesmu "I touch myself" (Dodirujem se) želeći da ova numera zaživi kao himna koja će skrenuti pažnju drugim ženama na postojanje raka dojke. Pesma koju one pevaju je snimnjena davne 1990. godine u Australiji, u izvođenju benda Divinyls. Iako je prvobitno nastala kao oda ženskoj seksualnosti, usled nemilog događaja dobila je sasvim drugačije značenje.\nCoca-Cola i pesma prenose tvoju poruku\nCoca-Cola je pokrenula inovativnu kampanju pod nazivom „Coca-Cola i pesma prenose tvoju poruku“ koja za cilj ima da najpopularnije bezalkoholno piće na svetu učini još zabavnijim.\nU Velikoj Britaniji poznato je kao The Singing Ringing Tree, odnosno, drvo koje peva i svira. Simbol je ljubavi prema prirodi i spomenik koji zadivljuje.\nGangnam Style popularniji od Hard Bass-a\nDa li će novi stil đuskanja, koji nam dolazi iz Koreje, biti popularniji od Hard Bass-a i Shafelling-a? Pogledajte video spot za pesmu Gangnam style koja je postala svetski YouTube hit zahvaljujući ritmu, duhovitosti i neobičnom "džokej" plesu...\nSlovenački flešmob – Backstreet boys\nPoznatu pesmu "I want it that way", američke vokalne grupe Backstreet boys, izvela je slovenačka acapella grupa Šaleški študentski octet 21. aprila na pijaci u Velenju. Pogledajte kako su reagovali ljudi u trenutku kada su pred njima, iznenada i pored pijačnih tezgi, zapevali slovenački vokalisti...\nStatistika govori da je veliki broj populacije širom sveta isplakalo dušu baš uz Adelinu pesmu Someone like you, čak i oni koji ne razumeju ni jednu englesku reč! Ukoliko se pitate zašto, odgovor nam daju naučnici sa Britiš Kolumbija Univerziteta...


Mihajlović: Preispitati cenu gasa u Srbiji\nMinistarka energetike Srbije Zorana Mihajlović rekla je da treba utvrditi zašto je gas u Srbiji skuplji nego u nekim drugim evropskim zemljama i preispitati da li su firme koje su pripojene "Srbijagasu" povećale cenu gasa.\nOna je za "Politiku" navela da je neophodno preispitati i koliko je realna nabavna cena gasa i pokušati da se u pregovorima s ruskim "Gaspromom" ona snizi.\n"Mora se utvrditi kako su pregovarali, kakav su cilj imali ti pregovori. S obzirom na to da smo 90 odsto zavisni od uvoza gasa, ovo pitanje mora što pre da se reši, jer umesto da gas bude energent budućnosti, građani se sve više greju na drva, ugalj i struju, jer su jeftiniji", kazala je ministarka.\n"Treba utvrditi da li je ovaj procenat povećanja rezultat troškova nastalih pripajanjem drugih firmi 'Srbijagasu', koje inače nemaju veze s osnovnom delatnošću, odnosno s prodajom gasa", navela je Mihajlovićeva.\nNa pitanje da li i dalje misli da je "Srbijagas" gubitaš između ostalog i zbog pripajanja drugih firmi tom preduzeću, Mihajlovićeva j kazala da "Srbijagas" treba da se bavi prenosom, prodajom i distribucijom gasa.\n"Zadatak države je da se bavi socijalnom politikom, a ne 'Srbijagas'. Svaka stvar koja je van osnovne delatnosti opterećuje troškove poslovanja osnovne firme samim tim povećava cenu kubnog metra gasa ili kilovata struje koju plaćaju građani. Druga je stvar ako je reč o preduzećima koja rade ono što je vezano za osnovnu delatnost, ali 'Agroživ' nema ama baš nikakve veze sa 'Srbijagasom'", navela je ministarka.\nPrema njenim rečima, prioritet Ministarstva energetike, razvoja i zaštite životne sredine jeste da se preispitaju sve afere koje su se pominjale u energetici u prethodnom periodu.


Komercijalne televizije u informativnim emisijama krše novinarski kodeks i medijske zakone - Dijalog.net\nNaslovna Civilno društvo Komercijalne televizije u informativnim emisijama krše novinarski kodeks i medijske zakone\nBeograd, 06. mart 2020. – Analiza sadržaja informativnih emisija komercijalnih televizija pokazala je da one nisu poštovale odredbe zakona o javnom informisanju, zakona o elektronskim medijima i Kodeks novinara Srbije, dok su na javnim servisima “otvorena vrata” za različite vrste uticaja zbog kombinacije načina na koji se finansiraju.\nMedijski ekspert Siniša Isakov poručio da na javnim servisima treba poboljšati ravnotežu između vlasti i opozicije i građana, prilikom izbora sagovornika praviti muško-ženski balans i sankcionisati potencijalni govor mržnje političara.\nIzjave relevantnih aktera treba selektovati prema njihovoj informativnoj vrednosti, odnosno prostor javnih servisa ne koristiti za prikriveno reklamiranje ekonomskih subjekata, napomenuo je Isakov na opredstavljanju analize Novosadske novinarske škole o sadržaju informativnih emisija televizija sa nacionalnom frrekvencijom.\nJavni servisi u Srbiji finansiranju se kroz kombinaciju budžetskog novca, takse, a delom iz marketinga i jasno je da su otvorena vrata za razne uticaje, rekao je Isakov i napomenuo da se u zemlji, u kojoj javni servis ne radi dobro, ne može se očekivati ni da komercijalni mediji rade dobro.\nJavni servisi treba da rade za građane, da ih građani finansiraju, jer odatle crpe svoju autonomiju, dodao je Isakov, koji je predstavio analizu sadržaja Dnevnika RTV u 17 sati i 22 sata, kao i Drugiog dnevnika RTS od 15. juna do 15. avgusta.\nSaradnik Novosadske novinarske škole Stefan Janjić rekao je da je analiza sadržaja informativnih emisija komercijalnih televizija pokazala da one nisu poštovale odredbe zakona o javnom informisanju, zakona o elektronskim medijima i Kodeks novinara Srbije.\nJanjić je rekao da su predmeti analize bile televizije sa nacionalnom pokrivenošću – Pink, O2, Hepi i Prva od 12. novembra do 12. decembra i to centralne informativne emisije i jutarnji programi, odnosno 48 sati informativnog programa.\nPink karakteriše emitovanje integralnih konferencija za novinare predsednika Srbije Aleksandra Vučića na kraju informativnih programa, pa često od trajanja njegovih obraćanja zavisi koliko će trajati i vesti te televizije, rekao je Janjić.\nPoseban fenomen, rekao je Janjić, predstavljaju otvorena pisma na televiziji Pink i to njenog vlasnika, a ona strana kojoj se obraća i koja je prikazana “kao zla” – nema priliku da odgovori.\nJanjić je rekao da se ne izveštava o slučaju GIM i Krušik, štrajku u Pošti ili protestima #1od5miliona, dok NIN ne objavi tekst o GIM, ili se Pošta ne oglasi o kašnjenju pošiljki ili Boško Obradović “ne upadne u RTS”.\nNaše preporuke možda deluju naivno, ali treba poboljšati balans između vlasti i opozicije i dati više medijskog prostora, posebno osetljivim grupama, sugerisao je Janjić.\nIstraživač Novosadske novinarske škole Sandra Maksimović govorila je o analizi jutarnjih programa televizija sa nacionalnim frekvencijama, RTS, RTV, Pink, Prva i Hepi.\nJavni servisi biraju teme kulture i društva za jutranji program, dok komercijalnim televizijama dominira politika, rekla je Maksimović i navela da su informativni segmenti u jutarnjim programima javnih servisa – površni.\nKomercijalne televizije počinju svoje jutarnje programe izveštavanjem o aktivnostima predsednika Srbije, a nekad i on sam to čini, istakla je Maksimović i navela da se ne čuje druga strana, opozicija, stručnjaci i drugi, već isključivo dominira izvršna vlast.\nPrisustvo “druge strane” nije odlika ni javnih servisa, dodala je ona i ukazala da Pink i Hepi neguju taj pristup agresivnih komentatora, koji su tu sa ciljem da pokažu svoju političku pripadnost koliko god mogu.\nMaksimović je navela da je za sve vreme monitoringa samo jedna osoba bila u ime opozicije – lider Liberalno demokratske partije Čedomir Jovanović, koji je više kudio opoziciju i hvalio vlast.\nOznakeanalizaFondacija MediacentarNovosadska novinarska škola\nPrethodno Otvorene prijave za petu Školu digitalnog novinarstva u Srbiji\nSledeće Oricio: Pad u profesionalnim standardima, nedostatak pluralizma i politizacija programa komercijalnih televizija sa nacionalnom pokrivenošću\nTop Tags Civilno društvo OCD vladavina prava konkurs ljudska prava mediji Vlada Republike Srbije Evropska unija Evropska komisija Srbija i Evropska unija lokalna samouprava istraživanje evropske integracije mladi Društvo


Najava koncerta hora „Stanjevićki pojci” u Budvi\nU utorak, 22. februara 2022. godine u 19 časova u Modernoj galeriji „Jovo Ivanović“ održati koncerta hora „Stanjevićki pojci” pod vođstvom Dušice Kordić i Nikole Vučkovića. Koncert se održava u sklopu kulturne manifestacije „Ljubišini dani“ kojom će biti obilježeno 200 godina od rodjenja znamenitog pisca i političara iz Budve i Paštrovića – Stefana Mitrova Ljubiše (1822–2022).\nHor „Stanjevićki pojci” započeo je svoj rad 15. oktobra 2019. godine, po blagoslovu arhimandrita igumana Jefrema. Njega čine amateri-entuzijasti, spontano okupljeni oko Stanjevićke svetinje. Svojim usrdnim glasovima uljepšavaju svako nedjeljno i praznično bogosluženje. Na njihovom čelu se do nedavno nalazila profesorica Milica Pejović uz koju je hor napravio svoje prve muzičke korake. Od Vaskrsa 2021. godine „Stanjevićki pojci” imaju privilegiju da sarađuju sa vrsnim profesionalcima, koji su svoj put u muzičkoj umjetnosti gradili školujući se i usavršavajući na prestižnim evropskim i svjetskim muzičkim katedrama u klasi vrhunskih profesora – violinistkinjom i pedagogpm Dušicom Kordić i pijanistom Nikolom Vučkovićem. Oboje imaju zapažene nastupe na međunarodnim takmičenjima i koncertima u zemlji i inostranstvu.\nKoncert koji će biti održan u Modernoj galeriji „Jovo Ivanović“ inspirisan je etno zvukom, obuhvatajući kategorije muzike od izvornih muzičkih oblika do fuzijske moderne muzike, nadahnute tradicionalnom muzikom.


Stope zaraze porasle su u većem delu Evrope poslednjih nedelja, a Švedska, teško pogođena ranije tokom pandemije, očekuje da zabeleži sličan porast, uz vrhunac novog talasa sredinom decembra, prenosi Rojters.\n– Širenje infekcija se povećava u Evropi. Još nije primećeno u Švedskoj, ali nismo izolovani. Moramo da budemo spremni da koristimo sertifikate o vakcinaciji – rekla je ona na konferenciji za novinare.\nOko 85 odsto svih Šveđana starijih od 16 godina primilo je jednu dozu vakcine, a 82 odsto je imunizovano sa dve doze ili više.\nVesti24s - 18 Novembra, 2021


Tanjug 27. novembra 2020. 17:36\nBEOGRAD – Uprkos tome što je epidemija kovida 19 izazvala veći poremećaj poslovanja određenih grana privrede, nema pouzdanih podataka o tome da je drastično smanjen zakup poslovnog prostora u Srbiji, kažu predstavnici agencija za nekretnine.\nIpak, dodaju da je primetan blagi pad zakupa poslovnog prostora.\nSa druge strane, u javnosti su se pojavile informacije kako je u Beogradu sve više lokala iz kojih se zakupci iseljavaju.\n„Trenutno imamo blagi pad na tržištu zakupa poslovnog prostora, zbog porsta broja zaraženih, međutim ne postoji precizna statistika o tome i tek u januaru možemo reći koliki je taj pad“, dodao je on.\nPrema podacima Republičkog geodetskog zavoda, promet nepokretnosti, kako stambenih tako i poslovnih je na nivou prošle godine kada se beležio priličan rast prometa i cena, rekao je Đorđević.\nPrecizirao je da je tržište stabilno, jer ljudi investiraju u nekretnine, naročito u uslovima kovid krize kao u najsigurniji vid čuvanja novca.\n„Senzacionalistički napisi i kampanje koje se ponekad sprovode s ciljem da se rasproda tiraž mogu imati nekog efekta na tržište nekretnina, ali statistički podaci koje imamo ukazuju na to da nema razloga za strah“, naveo je Đorđević.


Izveštaj o potrebi rešavanja problema masovnih parnica i mogućnostima uvođenja kolektivne tužbe u pravni poredak Republike Srbije | Otvorena Vrata Pravosuđa\nStanje u pravosuđuIzveštaj o potrebi rešavanja problema masovnih parnica i mogućnostima uvođenja kolektivne tužbe u pravni poredak Republike Srbije\nVeliko opterećenje sudova, naročito u parničnim predmetima, predstavlja pojavu koja u kontinuitetu karakteriše srpsko pravosuđe. Priliv predmeta, međutim, nije teritorijalno ujednačen, ogroman je pritisak na beogradske sudove, dok se istovremeno periodično pojavljuju talasi istovrsnih parničnih predmeta koji dodatno i značajno uvećavaju tekući priliv. Posledice ovakvih pojava su višestruke, veliki i nesrazmerni teret predmeta značajno otežava uspešno i efikasno vođenje postupaka, kako u tim predmetima, tako i u svim drugim postupcima iz nadležnosti tih sudova. Pored toga, dodatno se usporavaju parnice, raspoloživi ljudski i tehnički resursi u sudovima su preopterećeni, a pristup pravdi građana, pojedinaca, se dodatno otežava. Pored toga, u pojedinim oblastima, kao što je zaštita potrošača, javljaju se karakteristični uzroci i razlozi za ostvarivanje kolektivne zaštite, bilo da je reč o transindividualnim povredama kolektivnog interesa velikih grupa lica, ili istovrsnim povredama subjektivnog prava koje su u pojedinačnim slučajevima male vrednosti i odvraćaju građanina, pojedinca, od pravne zaštite putem pojedinačnog tužbenog zahteva.\nPredmet ovog izveštaja je ispitivanje mogućnosti uticaja i rešavanja problema vezanih za negativne pojave koje su uočene u prethodnom izveštajnom ciklusu praćenja stanja u pravosuđu za 2021. godinu. Ovaj dokument predstavlja poseban tematski izveštaj, koji povezuje dva uočena problema, i to pojave tzv. masovnih parnica, koja se u izveštajnom periodu manifestovala naročito u oblasti zaštite prava korisnika finansijskih usluga („bankarski predmeti“), i pojave povezane s tim problemom, a to je preopterećenost beogradskog pravosuđa pojedinačnim parnicama. U vezi sa ovom temom, posmatrane su i druge situacije koje podrazumevaju veliki broj istovrsnih tužbenih zahteva kojima su opterećeni sudovi, najčešće beogradski, zbog mesne nadležnosti utvrđene prema sedištu velikog broja pravnih lica koja se javljaju kao tužena u ovim predmetima. Repetitivni predmeti kreiraju velike troškove, pogotovo zastupanja advokata, otežavaju pristup pravdi građanima u svakom pojedinačnom slučaju, uzrokuju nepotrebnu repetitivnost u radu sudova, uslovljavaju pravnu nesigurnost zbog mogućnosti različitog odlučivanja u istovrsnim stvarima, i dr.\nCilj ovog specifičnog izveštaja je da se ispita mogućnost rešavanja navedenih problema putem (ponovnog) uvođenja kolektivne tužbe u parnični postupak, kao instrumenta pravne zaštite koji omogućava da se u jednom postupku raspravlja veliki broj istovrsnih zahteva ili jedan zahtev koji utiče na celu jednu kategoriju lica u istoj pravnoj situaciji. Izveštaj je razultat uvida i analize postojećeg pravnog stanja, sa posebnim osvrtom na oblast zaštite potrošača u kojoj kod nas već postoje pojedini oblici kolektivne zaštite, a u evropskom okruženju predstavlja oblast u kojoj se u novije vreme javlja najviše modela kolektivnih tužbi. Izveštaj je uključio i analize relevantnih uporednih rešenja kolektivne pravne zaštite.\nMetodologija istraživanja na kojoj je zasnovan ovaj izveštaj, podrazumeva analizu dostupnih podataka sudske statistike i drugih raspoloživih relevantnih podataka, kao i stručnu analizu de lege lata, ali i analizu potreba u pogledu normativnih uslova za uvođenje kolektivne tužbe. Istraživanje je zasnovano pretežno na kvalitativnom metodološkom pristupu, prema datom tematskom okviru, na osnovu stavova stručnjaka (expert opinion) koji su citirani u izveštaju, radi uvida u suštinske uzroke i kvalitativnu ocenu uočenih problema, kao i kvantitativnoj analizi statističkih numeričkih podataka koji su dostupni ili dobijeni istraživanjem, naročito u pogledu ispitivanja problema nesrazmernog opterećenja sudova.\nPoseban izveštaj možete pogledati OVDE.


Obradović: Odigrati sa energijom i pametno protiv Žalgirisa - KK Crvena zvezda\nKošarkaši Crvene zvezde mts počeli su pripreme za duplo kolo Evrolige u kome će u utorak dočekati Žalgiris (hala Aleksandar Nikolić, 19h) a onda već u četvrtak igrati protiv Asvela u Lionu meč 4.kola EL.\nNa treningu u ponedeljak radili sui oporavljeni Emanuel Teri i povratnik među crveno-bele Tejlor Ročesti koji je stigao u Beograd upetak u kasnim večernjim časovima.\nMarko Jagodić Kuridža: “ Dolazi nam dobra ekipa, dobro su startovali, sigurno das a velikim samopuzdanjem stižu u Beograd sa željom da nastave niz. Sa druge strane i mi smo dobro odigrali nekoliko poslednjih utakmica, raspored jeste težak ali kako je nama, tako je i ostalima, nemamo šta da se žalimo. Sprmamo se za Žalgiris od jutros, nemamo puno vremena, ali najvažnije je da mi izađemo i budemo pravi, sa dobrom energijom i pametnim odlukama možemo da dođemo do pobede. Imaju dosta dobrih igrača koji imaju evroligaškog iskustva, ne samo Vokap i Lovernj, dobar tim zaista, a na nama je da uradimo šta je do nas kako bi došli do bodova” rekao je Kuridža.


RTCG - Radio Televizija Crne Gore - Nacionalni javni servis :: Turizam :: Kongresna ponuda CG na sajmu IBTM World\n01. 12. 2021. 23:01 >> 23:02 0\nKongresna ponuda CG na sajmu IBTM World\nCrnogorski kongresni biro u okviru Nacionalne turističke organizacije (NTO), u saradnji sa lokalnim turističkim organizacijama i turističkom privredom, predstaviće ponudu destinacije na sajmu IBTM World, koji se održava u Barseloni.\nSajam je počeo u utorak i trajaće do sjutra.\nIz NTO su kazali da crnogorsku delegaciju predvode njena direktorica Ana Tripković Marković i direktorica Crnogorskog kongresnog biroa, Aleksandra Maksimović, koje će tokom sastanaka sa organizatorima događaja iz mnogih zemalja, sa akcentom na strateški važna tržišta, predstaviti kapacitete i prednosti Crne Gore za organizaciju poslovnih putovanja.\nPrema riječima predstavnika NTO, zabilježeno je veliko interesovanje kako organizatora događaja za Crnu Goru kao destinaciju, tako i predstavnika crnogorske turističke privrede za učešće na sajmu.\nTripković Marković je saopštila da je Crna Gora destinacija koja ima izuzetan potencijal za poslovni turizam.\n„U tom segmentu konkurentske prednosti destinacije su brojne, počevši od unaprijeđene ponude hotela kategorije četiri i pet zvjezdica i otvaranja luksuznih turističkih rizorta i renomiranih hotelskih brendova koji raspolažu potrebnim sadržajima i opremom koja može da odgovori i najzahtijevnijoj klijenteli, preko mediteranske klime koja pruža mogućnosti za organizaciju događaja tokom cijele godine, nesvakidašnjih potencijala za organizaciju nezaboravnih specijalnih događaja, do činjenice da je na oko svega dva sata leta udaljenosti iz većine evropskih centara“, rekla je Tripković Marković.\nOna je dodala da je za Crnu Goru razvoj tog vida turizma posebno važan sa aspekta produženja sezone i stvaranja cjelogodišnje turističke destinacije i generisanja većih prihoda od turizma, imajući u vidu činjenicu da se poslovna putovanja realizuju u periodu van glavne turističke sezone, te da turista na poslovnom putovanju troši značajno više od prosječnog.\nNa štandu Crnogorskog kongresnog biroa NTO ponudu predstavljaju lokalna turistička organizacija Tivta, hotelska grupa Montenegro Stars, kao i turističke agencije Talas M, Explorer i Montenegro in Style.\nDirektorica Turističke organizacije Tivat, Danica Banjević, kazala je da oni prvi put predstavljaju objedinjenu ponudu grada na međunarodnom MICE sajmu.\n„Strategijom razvoja turizma naše opštine ova vrsta turizma prepoznata je kao jedna od ključnih za razvoj Tivta kao visokokvalitetne turističke destinacije. Tivat je ove godine uvršten i u top deset najboljih (MTLG) kongresnih destinacija srednje kategorije. Danas smo bili u prilici da čujemo da će održivost i bezbjednost, pored inovacija, biti ključni trendovi prilikom izbora destinacija za organizaciju poslovnih događaja“, rekla je Banjević.\nOna je dodala da su strateškim pristupom, koji se odnosi na sertifikaciju destinacije i biznisa u oblasti održivosti, na dobrom putu da u narednom periodu budu još atraktivniji međunarodnim organizatorima događaja.\nDirektorica agencije Talas M, Snežana Vejnović, ocijenila je da je potreba ljudi da se sastaju veća nego ikada, te da se tokom sajma osjeća pozitivna klima po pitanju poslovnih putovanja.\n„Prednost je što je Crna Gora već prepoznata kao atraktivna destinacija za incentive putovanja. Imamo konkretne upite agencija, a sastali smo se i sa klijentima sa kojima već sarađujemo, kako bismo dogovorili detalje vezano za već potvrđene grupe“, navela je Vejnović.\nPredstavnica Hotelske grupe Montenegro Stars, Spasenija Kika Purić, rekla je da sajam u Barseloni za tu kompaniju predstavlja jedan od najvažnijih B2B sajmova te vrste, posebno sa aspekta produženja glavne sezone.\n„Raduje nas da su buyer-i najpoznatijih MICE agencija na sastancima iskazali veliko interesovanje za Crnu Goru, te organizaciju najrazličitijih vrsta događaja. Vjerujemo da ćemo u narednom periodu, a prije svega odgovornom Covid politikom pokazati da je Crna Gora spremna da dočeka goste te vrste“, saopštila je Purić.\nIBTM je vodeći globalni događaj specijalizovan za poslovna putovanja, odnosno događaje iz oblasti MICE turizma, koji se već više od 30 godina održava u Barseloni, sa ciljem da inspiriše organizatore događaja da svojim klijentima pruže izuzetna iskustva.\nS obzirom na to da okuplja preko 15 hiljada profesionalaca i organizatora događaja, uključujući kongresne biroe, hotele, avio kompanije, DMC, PCO, specijaliste za event menadžment, iz više od 100 zemalja svijeta, učešće na tom sajmu je svojevrsna prilika za uspostavljanje kontakata i umrežavanje u pravcu ostvarivanja boljih poslovnih rezultata.\nIz NTO su naveli da kroz edukativni program koji podrazumijeva širok spektar inovativnih, kreativnih i najsavremenijih sesija koje vode vodeći stručnjaci u MICE industriji, sajam nudi mogućnost za upoznavanje sa ključnim trendovima u toj oblasti, inovacijama, tehnologijom i iskustvima profesionalaca.\nNTO CG IBTM World\nVeć dogovoreni aranžmani iz Britanije za 2022.\nTuroperatori iz Turske u Crnoj Gori\nZnačajno uvođenje avio linije Skoplje-Podgorica


Položen kamen temeljac za Naučno-tehnološki park u Novom Sadu - SMT\nPoložen kamen temeljac za Naučno-tehnološki park u Novom Sadu\nHome » Posts » Položen kamen temeljac za Naučno-tehnološki park u Novom Sadu\n24 October 2016 | Automatika/Robotika, Edukacija, Elektronika, Popularan\nPolaganjem kamena temeljca, juče je u Novom Sadu počela druga faza izgradnje Naučno-tehnološkog parka u kampusu Novosadskog univerziteta.\nInvesticija vredna skoro 13 miliona evra podrazumeva objekat od 29.000 kvadratnih metara, od kojih će 10.000 kvadrata biti namenjeno za učionice i laboratorije Fakulteta tehničkih nauka, dok će preostali prostor biti na raspolaganju startapima i kompanijama koje budu plod istraživanja i razvoja projekata na samom FTN-u.\nZgrada budućeg naučno-tehnološkog parka u Novom Sadu – ilustracija – credit piu.rs\nPrema planovima, u ovom prostoru bi u budućem periodu moglo da se zaposli oko 3.000 mladih inženjera.\nGradonačelnik Novog Sada Miloš Vučević je prilikom polaganja kamena temeljca izjavio da je jučerašnji dan veoma važan dan za Novi Sad, jer u njemu niče velika investicija, koja je rezultat zajedničke saradnje svih nivoa vlasti.\n“Novi Sad će za dve godine imati najmoderniji tehnološki park, u kojem će biti spoj nauke, obrazovanja i privrede. To je dobitna kombinacija, i nešto što je potrebno Novom Sadu, Vojvodini i celoj našoj državi Srbiji”, dodao je gradonačelnik Vučević.\nMozilla će obustaviti podršku za Firefox na Windows XP-u i Visti\nCERN Masterclass – čas fizike čestica u četiri grada u Srbiji


Dr Steva Panić: Udruženi do boljih uslova života na selu\nponedeljak, 01 mart 2021 11:33\nZakonom o ministarstvima donetim 26. oktobra 2020. godine, prvi put u istoriji Srbije, osnovano je Ministarstvo za brigu o selu sa ciljem da u okviru svojih nadležnosti aktivno utiče na poboljšanje uslova života i rada stanovništva u seoskim sredinama.\nProgrami koje će Ministarsto sprovoditi usmereni su ka osnaživanju izvora egzistencije seoskog stanovništva, pre svega poljoprivrednih proizvođača, udruživanjem u zadruge po modelu projekta „500 zadruga u 500 sela“, koje je protekle četiri godine uspešno sprovodio Kabinet za regionalni razvoj ministra Milana Krkobabića u saradnji sa Akademijskim odborom Srpske akademije nauka i umetnosti, a koji je do sada rezultirao osnivanjem 800 novih zadruga.\nPredstavljanje nedavno usvojenog „Programa podrške razvoju zadrugarstva dodelom bespovratnih sredstava za unapređenje poslovanja i tehnološki razvoj zadruga na čitavoj teritoriji Republike Srbije“ Ministarstva za brigu o selu, organizovano je u saradnji sa Zadružnim savezom Vojvodine upravo u Baču, opštinom sa kojom je i prethodno Ministarstvo imalo odličnu saradnju. Kao dokaz iste je činjenica da je Zemljoradnička zadruga „Zadrugar“ Bač 2018. godine iz programa podrške zadrugama dobila 11,2 miliona dinara za nabavku opreme za negu zasada voća. Najnoviji voćnjak ovom prilikom je obišao ministar Milan Krkobabić sa saradnicima, a posetu je završio u Domu kulture u Selenči. Pre toga, ministar Krkobabić sa saradnicima iz Akademijskog odbora za selo - SANU, ZSV i sa Poljoprivrednog fakulteta u Novom Sadu bili su gosti kod predsednika opštine Bač, dr Steve Panića, gde se razgovaralo o aktuelnim privrednim temama. Potom je u velikoj sali zgrade Narodne biblioteke održana prezentacija nedavno usvojenog programa podrške raazvoju zadrugarstva.\nTom prilikom, goste i prisutne zemljradnike i predstavnike medija, pozdravio je predsednik opštine Bač, dr Stevo Panić.\n- Uvaženi predstavnici Ministarstva za brigu o selu, akademici, dragi saradnici u ime opštine Bač vas pozdravljam i želim dobrodošlicu na današnju prezentaciju programa podrške razvoju zadrugarstva dodelom bespovratnih sredstava za unapređenje poslovanja i tehnološki razvoj zadruga na čitavoj teritoriji Republike Srbije. Poljoprivredna delatnost je najvažnija grana razvoja privrede u opštini Bač, a većina stanovništva bavi se uzgojem različitih ratarskih kultura. Kako su vremena odmicala, a poljoprivreda postajala sve savremenija naši privrednici su shvatili značaj udruživanja u zadruge pa tako danas na našoj teritoriji uspešno posluju: ZZ „Zadrugar“ Bač, Voćarska zadruga „Bačka jagoda“, OZZ „Nizine“ i mnoge druge. Upravo je zahvaljujući angažovanju ministra Milana Krkobabića i njegovoj uspešnoj saradnji sa lokalnom samoupravom u Baču, te uspešim privrednicima, ZZ „Zadrugar“ Bač 2018. godine iz programa podrške zadrugama dobila 11,2 miliona dinara za nabavku opreme za negu zasada voća. Zahvaljujuči tome oni danas imaju moderan voćnjak zasada trešnje, koji se prostire na površini od 3 hektara. Krajnji cilj našeg udruženog delovanja je da uslovi života u selima budu slični onima u gradovima, kako je to slučaj u većini visokorazvijenih zemalja Evrope i da tako usporimo odlazak mladih sa sela, ali i da mnogima pružimo mogućnost izbora, te ozbiljnu šansu da dođu i žive na selu - rekao je dr Steva Panić.


Ujedinjeni u zajedničkom reagovanju na katastrofe u slivu Zapadne Morave – Info LIGA\nUjedinjeni u zajedničkom reagovanju na katastrofe u slivu Zapadne Morave\nby infoLIGA · 08/06/2021\nKako bi obezbedili adekvatnu prevenciju i bili spremniji da efikasno reaguju u slučaju katastrofa, 18 gradova i opština ( među kojima je i Ivanjica) iz sliva Zapadne Morave, koji je posebno izložen riziku od poplava, zemljotresa i klizišta, potpisalo je danas Sporazum o međuopštinskoj saradnji. Ovo je svečano potpisivanje Sporazuma nakon čega će uslediti i verifikacija ugovora koji prethodno moraju proći skupsštinsku procedure.\nOvako su jedinice lokalne samouprave ujedno formirale zajedničku službu za poslove civilne zaštite, koja će koordinirati merama prevencije i sistemom ranog upozoravanja i reagovanja na teritoriji celog sliva, na kojoj živi 800.000 građana. Sedište zajedničke službe za poslove civilne zaštite biće u Kruševcu, u okviru lokalne samouprave, a njen rad će finansirati sve opštine u slivu Zapadne Morave.\nPotpisivanje Sporazuma o međuopštinskoj saradnji i formiranje zajedničke službe za poslove civilne zaštite podržali su Delegacija Evropske unije u Srbiji, Ministarstvo unutrašnjih poslova, Ministarstvo državne uprave i lokalne samouprave, Ministarstvo za evropske integracije, Kancelarija za upravljanje javnim ulaganjima i Program Ujedinjenih nacija za razvoj (UNDP) u Srbiji.\nNakon svečanog potpisivanja Sporazuma o međuopštinskoj saradnji, održana je i zajednička vežba jedinica civilne zaštite sliva Zapadne Morave i Gorske službe spašavanja (GSS). U okviru projekta „EU za Srbiju otpornu na katastrofe”, koji sprovodi UNDP, predviđena je nabavka opreme i vozila za jedinice civilne zaštite i GSS, opremanje trening centra i održavanje obuka. Ukupna vrednost ove donacije Evropske unije je 1.2 miliona evra.\nTags: EUivanjicasliv Zapadne Moravesporayumundp\nKovilje kroz pero Uroša Ćurčića\nNovčići iz česnice u rukama najmlađih (VIDEO)\nPoseban talenat – Ljubica Čolović gimnazijalka iz Ivanjice\nNext story Ivanjica: U petak zaseda Opštinsko veće\nPrevious story VELIKI USPEH ATLETIČARKE IVANJIČKOG JAVORA NA DRŽAVNOM PRVENSTVU\nPrognoza - 18/09/2021


Medjunarodna konkurencija za naftu na Arktiku\nNova geopolitička “velika igra” vodi se u najsevernijoj regiji sveta, Arktiku. Energija je veliki ali ne i najveći deo privlačnosti Severnog pola.\nNova geopolitička “velika igra” vodi se u najsevernijoj regiji sveta, Arktiku, gde Rusija polaže pravo na veliko područje gde namerava da razvija resurse, dok je predsednik Barak Obama nedavno odoborio naftnoj kompaniji Šel projekat testiranja bušenja nafte na teritoriji pod američkom kontrolom. Kako iz Hjustona izveštava dopisnik Glasa Amerike, Greg Flejkus, energija je veliki ali ne i najveći deo privlačnosti Severnog pola.\nProfesor Univerziteta Rajs, Bil Arnold, se upravo vratio sa Aljaske, gde je vreme provodio na pecanju, i u snimanju fotografija netaknute prirode.\n“Nigde nisam video takvo mesto, i zato sam veoma zainteresovan za očuvanje prirodnih lepota Aljaske.”\nMedjutim, kao nekadašnji direktor naftne kompanije Šel, on veruje da novi energetski resursi mogu da se razviju a da se ne naudi prirodi, za razliku od ekologa koji osudjuju projekte američke naftne kompanije na Arktiku i izražavaju razočarenje zbog Obamine odluke.\nOtvaranje Arktika je rezultat topljenja leda izazvanog globalnim zagrevanjem, za koje su naučnici zaključili da je u velikoj meri izazvano emisijom gasova koji nastaju pri sagorevanju fosilnih goriva kao što je nafta, koje na Arktiku ima u izobilju.\n“Četvrtina neotkrivene nafte i gasa na svetu se verovatno nalazi na Arktiku”, ističe Arnold.\nRusija, čija se teritorija graniči sa otprilike polovinom Arktika smatra da je polarni region ključan za njenu sopstvenu proizvodnju energije.\n“Mislim da je njihovo gledište da se zalihe tradicionalnih resursa smanjuju, da moraju da nadju nove resurse a neki od najvećih resursa na svetu su tamo.”\nRuski projekti u tom području su usporeni kada su zapadne zemlje uvele sankcije Moskvi zbog aneksije Krima, što je primoralo kompanije za Zapada da se povuku iz parnerstva sa Rusijom.\nMedjutim, Bil Arnold ističe da otvaranje Arktika ima druge strateške aspekte. On podseća da Rusija ima značajno vojno prisustvo u regionu, za razliku od SAD koje su znatno manje zastupljene na Arktiku.\nArnold dodaje da mnoge zemlje razvijaju navigacione projekte za vode Arktika kada se led na njima potpuno istopi.\n“Taj potencijal je u ovom trenutku još nepoznat, neisproban, ali mogućnost takve plovidbe u relativno uskom delu na Arktiku je izuzetno značajna.”\nŠto se tiče američke proizvodnje energije, Arnold kaže da će verovatno proteći izmedju sedam i deset godina dok Šelove aktivnosti eksploatacije ne počnu da se isplaćuju - proizvodnjom u većem obimu.


VUČIĆ: Nikolić je u pravu, informacije „cure“ iz MUP-a\nVUČIĆ: Nikolić je u pravu, informacije „cure“ iz MUP-a\nAleksandar Vučić je izjavio da je Tomislav Nikolić potpuno u pravu kada je rekao da su pojedini pripadnici MUP-a obaveštavali narko dilere o akcijama policije.\nVučić je poručio da će svi koji posao obavljaju u interesu kriminala uskoro biti uhapšeni i procesuirani.\nVučić je Tanjugu, na pitanje kako komentariše izjavu Nikolića da iz MUP-a informacije cure i da neko unapred obaveštava šefove narko mafije, naveo da je predsednik Srbije dobio precizne podatke od nadležnih službi bezbednosti.\nPrvi potpredsednik vlade je precizirao da su MUP i službe bezbednosti, po nalogu Biroa za koordinaciju svih službi, preduzeli značajne akcije u hvatanju počinilaca najtežih krivičnih dela, posebno iz oblasti proizvodnje i prometa opojnih droga.\n„Napravljeni su ozbiljni rezultati, ali predsednik Republike je potpuno u pravu i kao što sam nekada pominjao, a predsednik veoma precizno rekao – pojedini pripadnici MUP-a obaveštavali su narko dilere o vremenu, čak i trenutku sprovođenja akcije“, rekao je Vučić.\nVicepremijer je naglasio da najveći broj policajaca svoj posao radi veoma časno i pošteno, ali da će oni koji posao obavljaju u interesu kriminalaca i u ličnom interesu, uskoro biti uhapšeni i procesuirani.\n„Očekujem da u narednom periodu naše službe bezbednosti, da bi smo mogli konačno da završimo sa tom najvećom pošasti savremenog sveta, preduzmu mere na hvatanju počinilaca tih teških krivičnih dela – da budu uhapšeni oni iz policije i drugih sluzbi bezbednosti koji su imali informacije, a koji su dojavljivali i narko dilerima ili njihovim pomagačima kada i u kom trenutku država kreće u akciju protiv njih“, rekao je Vučić.


28. 06. 2019. u 12:43 face.ba\nKad Cristiano Ronaldo odmara sve mora da pršti od luksuza, a za udobnost skupocijene jahte na kojoj se baškari as Juvenstusa pobrinuo se jedan salon nameštaja iz BiH.\nNije žalio Ronaldo novac za brod "Afrika I", sa kojim je krstario uz francusku obalu, ima sve što mu je na raspolaganju, od šest kabina do sale za večeru, pa i teretane, ali se posebno izdvaja što ima i bioskopsku salu.\nA sve to je opremio salon nameštaja iz Bosne koji se ovih dana pohvalio na društvenim mrežama kako baš u njihovim komadima nameštaja uživa prva zvijezda Juventusa.\n"Luksuz koji može da priušti samo svjetska zvezda poput Kristijana Ronalda. Nadamo se da on i njegova Georgina uživaju u udobnosti naših garnitura", pohvalila se firma iz BiH na društvenim mrežama.\nRonaldo je drugi na listi Forbsa kao najplaćeniji sportista, sa zaradom od oko 109 miliona dolara u prethodnoj godini - 66 miliona dolazi mu iz fudbalskih ugovora, ostatak od marketinških aktivnosti. Stoga, suma od 200.000 dolara za rentanje jahte na nedelju dana za njega je prava sitnica.


14-05-2022 15:05 Ratni izveštaji Ostalo Svet Planeta\nRuski predsednik Vladimir Putin govorio je u razgovoru sa finskim kolegom Saulijem Ninisteom o posledicama promene spoljne politike te skandinavske zemlje. Detalji razgovora predsednika Rusije objavljeni su na zvaničnom sajtu Kremlja.\nRuski lider je rekao da bi odbijanje Finske od politike vojne neutralnosti bilo pogrešno, jer nema pretnji po bezbednost zemlje. On je napomenuo da bi promena spoljne politike Finske mogla negativno da utiče na odnose sa Rusijom, koji su „dugi niz godina građeni u duhu dobrosusedstva i partnerske saradnje“, a bili su i obostrano korisni.\nRanije je finski predsednik Sauli Niniste tokom telefonskog razgovora sa Vladimirom Putinom govorio o nameri svoje zemlje da uđe u NATO.\nDana 13. maja je objavljeno da će Finska sredinom sledeće nedelje podneti zahtev za članstvo u NATO.\nZamenik ministra spoljnih poslova Rusije Aleksandar Gruško rekao je da ulazak Finske i Švedske u Severnoatlantsku alijansu neće ostati bez političke reakcije. Diplomata je pojasnio da odluka o ruskoj reakciji u slučaju ulaska Finske i Švedske u NATO neće biti doneta na emocijama, jer će uslediti detaljna i proverena analiza svih faktora.\nO stanju na frontu u Ukrajini pročitajte OVDE.\nLavrov: Nadam se da Finska neće da poklekne pred iskušenjima!\nPOJAVIO SE SNIMAK: Oklopnjaci DNR protiv ''Azova'' u fabrici (VIDEO)


IMUNIZACIJA GRAĐANA SE NASTAVLJA: U Beogradu skoro svaki četvrti mladi vakcinisan : Nadlanu.com\nIMUNIZACIJA GRAĐANA SE NASTAVLJA: U Beogradu skoro svaki četvrti mladi vakcinisan\nObjavljeno 16. jul 2021. / 18:00:46\nU Beogradu je do sada vakcinisano 53,8 odsto punoletne populacije ili 746.000 građana, a revakcinisano skoro 52 odsto punoletnih, izjavila je gradska sekretarka za socijalnu zaštitu Nataša Stanisavljević i dodala da je u populaciji mladih od 18 do 30 godina vakcinisano 24,6 odsto Beograđana.\n- Blizu smo 25 odsto mladih vakcinisanih u Beogradu što znači da je skoro svaki četvrti Beograđanin uzrasta od 18 do 30 godina vakcinisan - rekla je Stanisavljević za Tanjug i dodala da je najviše mladih tog uzrasta vakcinisano u opštini Vračar (skoro 40 odsto), kao i u opštinama Stari grad i Savski venac.\nKada je u pitanju autobus adaptiran u mobilni punkt za vakcinaciju, Nataša Stanisavljević je navela da on ovih dana nije bio na terenu zbog visokih temperatura, ali da će se nastaviti sa time da i ubuduće bude svakog dana u drugoj opštini.\n- Grad Beograd je preduzeo sve mere i aktivnosti kako bi punktovi, a samim tim i vakcine, bili što dostupniji građanima i kako bi što veći broj njih bio vakcinisan - rekla je Stanisavljević.\n- Sada je došao red na mlade sugrađane i zato smo i pokrenuli razne akcije kao što je akcija sa Ujedinjenim festivalima Srbije kako bi im približili proces vakcinacije. Kada pitamo ljude na terenu, bilo je dosta poluinformacija o tome da li određene vakcine utiču na sterilitet ili prosto nisu bili sigurni da li da se vakcinišu - rekla je Nataša Stanisavljević i dodala da su zato odštampane informativne i edukativne brošure o vakcinaciji namenjene mlađoj populaciji.\n- Ono što je važno, to je da i u narednom periodu sve aktivnosti koje imamo i kampanje koje se rade budu usmerene baš ka aktiviranju mladih na vakcinaciju jer nam je potrebno da i mladi budu ti koji imaju imunitet. U Beogradu sada imamo starije koji imaju imunitet i u situaciji smo da stariji čuvaju imunitet mladih, a to tako ne treba da bude. Zato nam je potrebno i da se populacija od 18 do 30 godina u najvećem broju vakciniše kako bi uspeli da pobedimo ovaj virus - dodala je Stanisavljević.


RTS :: Turski istražitelji: Saudijski pisac ubijen u konzulatu u Istanbulu\nSvet Turski istražitelji: Saudijski pisac ubijen u konzulatu u Istanbulu\nTurski istražitelji: Saudijski pisac ubijen u konzulatu u Istanbulu\nnedelja, 07. okt 2018, 09:47 -> 19:35\nPoznati saudijski pisac i novinar "Vašington posta" Džamal Kašogi (59) ubijen u konzulatu Saudijske Arabije u Istanbulu, smatraju turski istražitelji, piše AP pozivajući se na dva anonimna zvaničnika.\n"Naši izvori iz turske policije i vlasti tvrde da je ubijen na monstruozan način, ali još nemamo zvaničnu potvrdu. Onesvešćen je, a njegovo telo raskomadano i izneto u delovima. Petnaest ljudi je s tom namerom ušlo u konzulat neposredno pre njega i izašlo sat vremena kasnije", navodi Turan Kislakči, turski novinar, prijatelj Kašogija.\n"Lično pratim to, obavestićemo ceo svet o ishodu istrage. Pregledaju se snimci svih ulazaka i izlazaka iz konzulata, kao i sa aerodroma", ističe Redžep Tajip Erdogan, predsednik Turske.\n"Ako je tačno da je tim doleteo iz Saudijske Arabije da izvede planiranu egzekuciju u konzulatu, to znači da je dotaknuto dno ambisa. Ovaj slučaj je znak za uzbunu svim disidentima širom sveta, jer ugrožava pitanje prava na azil u inostranstvu", navodi Lin Maluf iz organizacije Amnesti internešenel.\nDžamal Kašogi koji je živeo u SAD u egzilu nestao je u Istanbulu prošlog utorka prilikom posete konzulatu u koji je došao da bi sredio papire za ženidbu sa svojom verenicom iz Turske, a u konzulatu tvrde da je on napustio rezidenciju.\nPočetkom 90-ih on je pokušao da ubedi Bin Ladena da se pomiri sa kraljevskom porodicom Saudijske Arabije i vrati u domovinu. Međutim, lider Al Kaide je to odbio.\nKašogi je održavao veze sa saudijskom elitom, uključujući i obaveštajne službe, a pokrenuo je i satelitski medijski kanal El Arab u Bahreinu 2015. godine, koji je radio svega 11 sati.


Ovo su Partizanovi rivali na pripremama - Opet ta Krakovija... - Sportske.net\nOvo su Partizanovi rivali na pripremama - Opet ta Krakovija...\nTrener fudbalera Partizana Savo Milošević rekao je večeras da tokom pripremnih utakmica akcenat neće biti na rezultatu, ali da su mnoge stvari u ekipi već sada jasne.\nOduševljeni Milošević otkrio šta se dešava sa Rajkovićem, kakav je plan sa ''Markecom'' i od kog pojačanja se odustalo!Voždovac po oprobanom receptu, potpisao fudbaler Partizana!Istina je, Partizan odbio 10 miliona!Partizan - Otpao i Simović!Svetozar Marković uskoro menja klub, opcija i povratak?!\nTokom boravka u Turskoj, Partizan će odigrati bar tri utakmice. Prva je 22. januara, kada će se crno-beli sastati sa svojim starim znancima sa priprema, poljskom Krakovijom. Sledeći rival je slovački Ružomberok, taj susret je zakazan za 26. januar, a još se traži treći protivnik.\nTakođe, planirano je da Partizanovi rezervisti odigraju mneč protiv rumunskog Vitorula, u terminu odigravanja meča sa Krakovijom.\n"Ne pridajem veliki značaj prijateljskim utakmicama, pogotovo ne rezultatu. Nama su bitnije neke druge stvari, zaista me ne zanima rezultat. Prve dve ili tri utakmice nećemo definisati startnih 11, mada se kod nas dosta stvari već zna. Biće podeljena minutaža i neće se donositi odluka u prvoj utakmici", kazao je Milošević, prenosi klupski sajt.\nFudbaleri Partizana nalaze se na pripremama u Beleku, a Milošević je objasnio i na čemu njegov tim sada mora raditi.\n"Mi jesmo dovodjenjem određenih igrača ubrzali našu igru, ali ima niz parametara koje moramo još da ubrzamo, kao što su reakcije i donošenje odluka u igri. Da bismo sve to popravili, moramo imati snagu koja je dovoljna da podrži sve ovo što ćemo raditi", rekao je Milošević.


Još jedno hapšenje zbog pretnji ubistvom Vučiću i Stefanoviću - Sputnjik Srbija\n01:28 19 Mart 2019\nJoš jedno hapšenje zbog pretnji ubistvom Vučiću i Stefanoviću\n16:40 02.06.2018 Preuzmite kraći link\nZbog pretnji predsedniku Srbije Aleksandru Vučiću i ministru unutrašnjih poslova Nebojši Stefanoviću, u četvrtak je u Beogradu uhapšen Božidar Filipović (53), javnosti poznat od septembra 2017, kada je iz revolta prema parking servisu zapalio svoj džip „porše kajen“.\nFilipović je uhapšen na jednom novobeogradskom splavu, a sud mu je danas odredio pritvor do 30 dana da ne bi u kratkom periodu ponovio krivično delo, saznaje Tanjug.\nNa teret mu se stavlja krivično delo ugrožavanja sigurnosti, za koje je zaprećena kazna do pet godina zatvora.\nKako saznaje Tanjug, Filipović je na splavu pravio probleme i pretio da će ubiti Vučića i Stefanovića, nakon čega je prijavljen policiji.\nPo dolasku policije, ponovio je pretnje u prisustvu nekoliko policajaca.\nFilipović je krajem septembra prošle godine spalio svoj skupoceni „porše kajen“.\nZa medije je rekao da je to učinio iz revolta prema „Parking servisu“ i aktuelnoj vlasti koja ga, navodno, pritiska i uništava, ali i zbog toga što je ponovo odbijen za srpsko državljanstvo i ne može da investira svoj milionski kapital.\nU Novom Pazaru je takođe uhapšena osoba zbog pretnji predsedniku i ministru unutrašnjih poslova, kao i lideru SRS Vojislavu Šešelju.\npretnje, Aleksandar Vučić, Srbija


Na javnim mestima najviše 30 ljudi – RADIO TELEVIZIJA BOR\nNa javnim mestima najviše 30 ljudi\nBOR-Epidemiološka situacija u Boru je realtivno stabilna. U prethodnih sedam dana nije registrovana ni jedna osoba pozitivna na korona virus. Prema podacima Zavoda za javno zdravlja Timok u Zaječara trenutno je njih 11 zaraženo kovidom 19 i svi su sa blagom kliničkom slikom. Od početka pandemije u Boru je zabeleženo 280 slučajeva zaraze, izlečena 262 i preminulo sedam ljudi, rečeno je na sednici Gradskog štaba za vanredne situacije u Boru.\n„Jako je dobro što nemamo rezultate na čekanju i što se broj pacijenata u kovid ambulanti smanjio. Jedna osoba se nalazi na lečenju u borskoj Opštoj bolnici, a ostali sugrađani su u potpunoj kućnoj izolaciji i narednih dana čekamo drugi test“, rekao je Aleksandar Milikić, komandant Štaba.\nRadi sprečavanja širenja ove zarazne bolesti Vlada republike Srbije donela je naredbu o zabrani okupljanja više od 30 osoba u celoj Srbiji na javnim mestima u zatvorenom i na otvorenom prostoru. Rastojanje prisutnih mora da bude najmanje jedan i po metar, ili na četiri kvadratna metra može da bude prisutna samo jedna osoba.\n„Lokalne samouprave moraju kontrolisati sve pravne subjekte i okupljanja na otvorenom.U noćni klubovima, kafićima, na venčanjima, krštenjima, ne sme da bude više od 30 ljudi.Naše nadležne inspekcije će od danas pa na dalje kontrolisati primenu ove mere uz kažnjavanje u skladu sa zakonom“, dodao je Aleksandar Milikć.\nZa vreme vanredne situacije nadležne inspekcije u Boru su, takođe, konrolisale sprovođenje preventivnih mera. Uglavnom, su sve zabrane ispoštovane i nije bilo većih odstupanja. Bilo je sitnih nepravilnosti, ali nadležne inspekcije nisu pisale prijave, već su vlasnike lokala opominjale. Nakon ukidanje vanredne situacije, primećeno je da su u noćnim klubovima veće gužve, ali ovom naredbom Republičke Vlade broj ljudi mora da se smanji na dozvoljeni ili zabrani njihov rad.\nTags: aleksandar milikic, javna mesta, kovid 19, okupljanje, štab za vanredne situacije u boru, zabrana\nPrevious Odbornici odlučuju o likvidaciji Apoteke Bor\nNext „Živite odgovorno, blagodeti sporta“


Polovina tržišta srpskih voda u rukama 'Pepsika' i 'Koka-Kole'\nPolitika\t09.06.2019 20:58\nTransakcija 'Pepsika' i čeških karlovarskih mineralnih voda. – KMV podrazumeva kupovinu 100 odsto 'Knjaz Miloša' u Srbiji i njegovih brendova 'knjaz miloš', 'akva viva', 'guarana', 'remiks', 'gusto'...\nKupovinom „Knjaz Miloša”, „Pepsiko” i češke karlovarske mineralne vode – „KMV” preuzeće lidersku poziciju na srpskom tržištu mineralnih i izvorskih voda sa učešćem od gotovo 28 odsto. Uz „Koka-Kolu”, koja je takođe bila zainteresovana za fabriku u Aranđelovcu i u čijem vlasništvu je „Rosa”, dva najveća svetska igrača imaće gotovo polovinu ovog tržišta. Cena po kojoj je „Mid Evropa partners” prodala „Knjaz Miloš” zvanično nije objavljena, ali se u medijima spekuliše da su kupci spremni da za „Knjaz” izdvoje između 200 i 250 miliona evra.\n„Karlovske mineralne vode”, inače najveći distributer bezalkoholnih pića u centralnoj Evropi, i „Pepsiko”, globalni proizvođač hrane i pića koji posluje u više od 200 zemalja i teritorija širom sveta, dogovorili su zajedničko ulaganje, to jest kupovinu 100 odsto vlasništva u srpskoj kompaniji „Knjaz Miloš”, saopštio je „Pepsiko”.\n– Ova transakcija obuhvata kupovinu proizvodnih kapaciteta kompanije „Knjaz Miloš” u Srbiji, kao i dobro pozicionirane brendove kao što su „knjaz miloš”, „akva viva”, „guarana”, „remiks”, „gusto” i druge – piše u saopštenju. Očekuje se da će transakcija biti završena u trećem kvartalu ove godine pošto stigne i odobrenje Komisije za zaštitu konkurencije.\n„Pepsiko” i KMV uspešno sarađuju u centralnoj Evropi. Češka kompanija je proizvođač i distributer „pepsiko” pića u Češkoj Republici, Mađarskoj, Slovačkoj i Bugarskoj, kao i distributer njihovih grickalica u Češkoj, Slovačkoj i Mađarskoj.\n„Mid Evropa” i njen partner u Srbiji biznismen Andrej Jovanović od početka godine prodali su i požarevački „Bambi” „Koka-Koli” za 260 miliona evra. „Bambi” su 2015. godine kupili od Dunav hrana grupe zajedno sa „Knjaz Milošem” i „Imlekom” za 575 miliona evra. Interesantno je da su biznismeni Andrej Jovanović i Bojan Milovanović još 2008. godine svoju kompaniju „Marbo”, proizvođača grickalica sa nekoliko vrlo uspešnih brendova, prodali upravo „Pepsiju” za 200 miliona evra. U javnosti se spekulisalo da je u tom trenutku „Pepsi” razmatrao kupovinu „Knjaz Miloša” od investicionog fonda Dunav hrana grupa.\nProfesor Tomislav Jovanović, jedan od najvećih stručnjaka za vode u Srbiji, kaže za „Politiku” da očekuje da će oni koji su kupili ovu renomiranu kompaniju sa dugačkom tradicijom, nastaviti da je razvijaju, kao i da uvažavaju dosadašnja istraživanja.\n– Iza „Knjaz Miloša”, kao i većine naših voda, stoji nauka – kaže Jovanović i ističe da je „knjaz miloš” u rangu najboljih mineralnih voda u svojoj kategoriji. Jovanović očekuje da će ovom transakcijom najpoznatiji srpski brend u kategoriji voda dobiti i nova tržišta na kojima do sada nije bio poznat.\nInače, jedan od novih vlasnika „Knjaz Miloša”, češka fabrika vode KMV napravila je veliki prodor u prodaji bezalkoholnih pića u centralnoj Evropi. Izvozi u 20 zemalja i ima 11 proizvodnih postrojenja i zapošljava oko 2.400 radnika. Na svom sajtu juče su već objavili i infromaciju o novom poslovnom potezu u Srbiji i spisak i fotografije novih proizvoda iz pogona „Knjaz Miloša” koje planiraju da uvrste u svoju ponudu.


Geodetski biro “Gaus”\nGeodetski biro “Gaus” je tim profesionalaca koji neprekidno radi na stalnom unapređenju kvaliteta usluga. Bilo da je reč o snimanju objekata i vodova, izradi geodetskih snimaka, elaborata, formiranja građevinskih parcela, izradi katastarsko-topografskih i situacionih planova, cilj nam je da svaki geodetski zadatak izvršimo u skladu sa važećim standardima na visokoprofesionalnom nivou.\nUz pomoć savremene geodetske opreme i specijalizovanih geodetskih softverskih aplikacija, izrađujemo kvalitetne podloge za potrebe projektovanja i snimke izvedenog stanja u oblasti građevine, urbanizma, arhitekture, mašinstva.\nPredstavljamo ključnu kariku u postupku legalizacije i uknjižbe objekata, formiranju građevinskih parcela, detekcije i snimanja podzemnih instalacija i svih drugih aktivnosti za koje su potrebne geodetske usluge.\nSve informacije možete dobiti u našim kancelarijama u sledećim gradovima: Beograd, Valjevo, Smederevo i Lebane. Geometar u svakoj od kancelarija će Vam izaći u susret i odgovoriti na zahteve i potrebe.


Usvojena informacija u vezi sa svjetskom prirodnom baštinom | Palelive.com\nPočetna Novosti Republika Srpska Usvojena informacija u vezi sa svjetskom prirodnom baštinom\nUsvojena informacija u vezi sa svjetskom prirodnom baštinom\nBANJALUKA – Vlada Republike Srpske danas je usvojila informaciju o uspostavljanju koordinacije u okviru serijskog dobra svjetske prirodne baštine Unesko „Iskonske bukove šume Karpata i drugih regiona Evrope“.\nTime je data saglasnost ministru za prostorno uređenje, građevinarstvo i ekologiju za potpisivanje pisma ovlašćenja u svrhu formalne komunikacije sa Uneskom i Međunarodnom unijom za zaštitu prirode /IUCN/, saopšteno je iz Biroa Vlade Srpske za odnose s javnošću.\nOdbor za svjetsku baštinu Unesko proglasio je 28. jula strogi prirodni rezervat „Prašuma Janj“ prirodnim dobrom od svjetskog značaja, čime je ova prašuma postala prvo prirodno dobro iz Srpske, BiH upisano na Uneskovu listu svjetske prirodne baštine.\n„Prašuma Janj“ je upisana u okviru proširenja lokaliteta serijskog dobra svjetske prirodne baštine Unesko „Iskonske bukove šume Karpata i drugih regiona Evrope“, zajedno sa lokalitetima iz Češke, Francuske, Sjeverne Makedonije, Poljske i Švajcarske.\n„`Iskonske bukove šume Karpata i drugih regiona Evrope` trenutno je najveće serijsko dobro svjetske prirodne baštine sa ukupno 94 lokaliteta u 18 zemalja /Albanija, Austrija, Belgija, BiH, Bugarska, Francuska, NJemačka, Italija, Hrvatska, Češka, Sjeverna Makedonija, Poljska, Rumunija, Slovačka, Slovenija, Španija, Švajcarska i Ukrajina/“, navodi se u saopštenju.\nMinistarstvu za prostorno uređenje, građevinarstvo i ekologiju su na tom planu na uvid dostavljeni zajednička deklaracija o namjerama i pismo ovlašćenja, koje treba potpisati kao nadležna institucija.\nU sadržaju pisma se navodi da država potpisnica /Republika Srpska, BiH/ ovlašćuje državu potpisnicu Belgiju /odnosno Vladu Flandrije, koju zastupa Agencija za prirodu i šume Flandrije/ u njenoj ulozi koordinatora, za koju je imenovana u periodu do 2024. godine za serijsko dobro svjetske prirodne baštine Unesko „Iskonske bukove šume Karpata i drugih regiona Evrope“ i to za svu formalnu komunikaciju sa Uneskom i IUCN-om.\nDokument „Zajednička deklaracija o namjerama“ predstavlja osnovu za zajednički pristup 18 država potpisnica na multilateralnom nivou u svrhu zaštite i upravljanja zajedničkim dobrom svjetske prirodne baštine „Iskonske bukove šume Karpata i drugih regiona Evrope“.\nU predmetnom dokumentu je posebno navedeno da zajednička deklaracija o namjerama neće proizvesti nikakve pravne, niti finansijske obaveze stranama u okviru domaćeg ili međunarodnog prava, te da će deklaracija stupiti na snagu kada je potpišu sve zemlje potpisnice.\nPrethodni članakSa tržišta povučеnе djеčijе sjеdalicе za bicikl, skеjtbord i drvеnе bojicе\nNaredni članakPredstavljene „Irske kratke priče“\nPoziv za učešće u projektu „Spojimo djecu Kosova i Metohije i Republike Srpske“


Partizan riješio problem sa najvećim povjeriocem – Sport News Magazin\nNASLOVNA/KOŠARKA/Partizan riješio problem sa najvećim povjeriocem\nSpor sa „Ekspo bankom“ je i zvanično bivši problem KK Partizan, navodi se na klupskom sajtu.\nDug nastao po osnovu štetnih ugovora iz sezone 2005/2006 više ne postoji čime je finansijska stabilnost kluba u potpunosti vraćena i obezbeđen je pravni kontinuitet poslovanja istog pravnog subjekta koji je osnovan 1945. godine.\n– Vansudsko poravnanje, sklopljeno je nakon dugih pregovora pravnih timova Partizana NIS i Ekspo banke a sve u interesu da se pravni procesi pokrenuti pred nadležnim institucijama još 2017. godine okončaju na jedini ispravan način – Pravnim rješenjem koje oslobađa crno-bijele tereta od 1.4 miliona evra, nastalog zbog pravno ništavnih ugovora sklopljenih prije 16 godina – navodi se u saopštenju.\nU borbu sa ovim problemom, uprava KK Partizan NIS ušla je 2017. godine nakon blokade računa od strane banke. Tokom sudskih postupaka, crno-bijeli su pred nadležnim sudom ukazali da je banci vraćeno 77 miliona dinara više nego što je potrebno i na osnovu prvostepene presude, banka je usljed proglašenja ništavnosti ugovora bila dužna da klubu vrati navedeni iznos koji je uz pripadajuće kamate narastao na 105 miliona dinara.\nSuočena sa takvom presudom, banka je pred sudom podnijela tužbu za naplatu 730 miliona dinara po osnovu dugovanja iz njihovih poslovnih knjiga.\n– Nedugo zatim, pravni tim Ekspo banke se obratio klubu sa prijedlogom za vansudsko poravnanje po kojem ni klub ni banka više ne bi imali nikakve obaveze prema drugoj strani.\nNakon pregovora, ovaj pravni i finansijski problem je tako i riješen, te je klub i zvanično oslobođen velikog finansijkog tereta.\nOvim potezom, uprava kluba je uspjela da se izbori sa dugom najvećeg pojedinačnog povjerioca. Klub je u potpunosti zaštićen od daljih štetnih efekata ugovora, obezbijeđena je finansijska konsolidacija i omogućeno je nesmetano poslovanje kluba kao osnov za dalji sportski razvoj – navodi se na klupskom sajtu.\nPredsjednik Partizana Ostoja Mijailović je nakon sklapanja sporazuma o vansudskom poravnanju izjavio:\n– Pre oko četiri godine, najveći pojedinačni problem je bila blokada od strane banke. Bilo je dosta saveta da se klub kao pravno lice uvede u stečajni postupak, biloje i predloga da se sprovede UPPR (Unapred pripremljeni plan reorganizacije). Izabrali smo najteži put, ali danas sam posebno ponosan na činjenicu da je naš Partizan onaj isti klub koji je nastao davne 1945. godine. Veoma smo zadovoljni obavljenim poslom jer je vansudsko poravnanje ubrzalo čitav proces. Do osnove za ovakav epilog došli smo nakon nekoliko godina teške borbe našeg pravnog tima pred nadležnim institucijama. Dokazali smo ono za šta smo se borili i ono u šta smo čvrsto verovali. Partizan je sada i definitivno finansijski konsolidovan i to je velika vest za sve koji vole klub i podržavaju ga na putu povratka u društvo najboljih – rekao je Mijailović.


Aleksandar je preživeo tešku saobraćajku, ali je ostao nepokretan i ne može da govori: Sada moramo svi da igramo za njega! | Telegraf - Najnovije vesti\n11. april 2018 | 16:18 » 21:00\nTurnir u malom fudbalu posvećen je Aleksandru Adamoviću (26)\nHumanitarni turnir u malom fudbalu "Šonsi 2" biće održan 21. aprila, a sva prikupljena sredstva biće iskorišćena za pomoć Aleksandru Adamoviću (26) iz Gajdobre. Svoju ekipu možete da prijavite na broj 064/258-32-94. Turnir će biti održan u dvorištu u Ulici Stojana Novakovića 8 na Novom naselju u Novom Sadu.\nMarko (15) iz Leposavića je pre četiri godine ostao bez cele porodice: Svaki dan obilazi roditeljsku kuću, ali suza više nema (FOTO)\nVerujemo da svako od vas ima osobu za koju bi dao svoje dušu i telo, svoj poslednji atom snage čak i svoje srce, samo da bi taj neko ponovo bio onaj stari.\nBorio bi se i kidao za njega, kako bi doživeo i proživeo onaj period koji mu je uskraćen. Takva pomoć je neophodna Aleksandru, kome je turnir posvećen.\nAleksandar Adamović je rođen 1992. godine i do 14. maja 2011. Živeo je normalnim, mladalačkim životom, kada mu se život promenio u jednoj sekundi. Samo mesec dana pre završetka srednje Elektrotehničke škole "Mihajlo Pupin", Aleksandar je doživeo tešku saobraćajnu nesreću u kojoj je doživeo neurotraumu, prelome kostiju lica, desne potkolenice i desne podlaktice.\nNakon nesreće ostao je nepokretan, bez sposobnosti govora, onesposobljen da se stara o sebi, svojim pravima i interesovanjima, jer je potpuno upućen na pomoć drugog lica.\nLEČILI BI GA RUSI\nNa klinici u Rusiji Aleksandru je odobreno lečenje, ali zbog teške finansijske situacije njegovi roditelji nisu u mogućnosti da mu to ostvare. Oni su zbog toga prinuđeni da zatraže pomoć dobrih i humanih ljudi, kako bi Aleksandar dobio šansu da ponovo prohoda.\nSvi koji mogu i žele da pomognu Aleksandru mogu to da učine uplatom na račune:\nDevizni: 00-540-0001530.2 IBAN: RS35160005400001530272\nZa Srbiju: Upiši 165 i pošalji SMS na 3030, cena poruke: 200 din (PDV se ne naplaćuje)\nZa Švajcarsku: Upiši human165 i pošalji SMS na 455, cena poruke: 10 CHF.\nTagovi: humanitarna pomoć, mali fudbal, Saobraćajna nesreća, turnir


Panel 'Turizam na respiratoru' u okviru medjunarodne konferencije 'EXIT strategy'\nBeta 6. maja 2020. 12:20\nFestival EXIT najavio je danas medjunarodnu onlajn-konferenciju „EXIT strategy“, pod sloganom „Izlaz iz pandemije stvaramo zajedno“.\nTa konferencija će tokom više nedelja u nekoliko panela okupiti neke od vodećih svetskih i regionalnih stručnjaka za turizam, kulturu, manifestacije, medije i druge oblasti javnog života da bi se razmotre posledice pandemije korona virusa i ponude neka rešenja.\nKonferencija „EXIT strategy“ će jednom nedeljno imati novi panel koji će moći da se gleda na sajtu Exita i Fejsbuk stranici EXIT festivala.\nPrvi u ovoj seriji onlajn razgovora biće „Turizam na respiratoru“, a učesnici i publika će se okupiti sutra u 18 časova, u direktnom prenosu na fejsbuk stranici EXIT festivala (EXIT Strategy – Izlaz iz pandemije stvaramo zajedno).\nUčesnici panela biće pomoćnica ministra u Ministarstvu trgovine, turizma i telekomunokacija Srbije Renata Pindžo, državni sekretar Ministarstva održivog razvoja i turizma Crne Gore Damir Davidović, predsednik Udruženja putničkih agencija pri Hrvatskoj gospodarskoj komori, vlasnik turističke kompanije Uniline i predsednik Evropskog udruženja putničkih agencija i turoperatora (ECTAA) Boris Žgomba.\nNaslovne strane za petak, 23. oktobar 2020. godine\nVeliko istraživanje o maskama koje „niko nije dovoljno hrabar da…\nGovoriće i predsednik crnogorskog turističkog udruženja i suvlasnik lanca hotela „Montenegro stars“ Žarko Radulović i osnivač i direktor EXIT festivala Dušan Kovačević.\nOni će razgovarati o tome zašto je turizam najugroženija privredna grana usled pandemijske krize, koje su mu mere neophodne kako bi se što pre oporavio, i „kako da turizam nakon krize zauzme mesto koje zaslužuje u društvu, kao možda i najvažnija privredna grana, koja ima potencijal da bude motor sveukupnog ekonomskog razvoja regiona“.\nOsnivač EXIT festivala, Dušan Kovačević, izjavio je da „verujemo da će ovaj dijalog pomoći da zemlje regiona ne samo ne budu u zaostatku, već i da pokažu preduzimljivost i inovativnost nekada svojstvenu ovim prostorima, kako bi hrabrim rešenjima dale primer koje će druge zemlje pratiti“.\nNikada pre nije bilo „važnije imati otvoren i direktan razgovor privatnog i javnog sektora, kako bi se u što skorijem roku otklonili ogromni negativni ekonomski efekti izazvani pandemijom“, rekao je Kovačević.\n„U slučaju potpunog urušavanja turizma, koji je izvestan ako se ne preduzmu hitne sistemske mere, došlo bi do nesagledivih posledica i gubitka posla za stotine hiljada radnika“, rekao je on.\nU saopštenju EXIT podseća da je „regionalni lider u oblasti manifestacionog turizma“ i da organizuje neke od vodećih i višestruko nagradjivanih festivala u Evropi, na kojima se svake godine okupi gotovo pola miliona posetilaca iz više od 100 zemalja sveta.\nUvodi se PCR test za ulazak u zemlju? Danas vanredni sastanak Kriznog…\nVeliko istraživanje o maskama koje „niko nije dovoljno…\nSAD: Više od 1.200 žrtava korone za dan, prvi put od avgusta\nKada Čak Noris ne može da zaspi, ovce broje njega.


milan seltik liga evrope zlatan ibrahimovic slobodan dan trening\nKlub je fudbalerima dao slobodno, ali su oni odlučili da treneriraju i što spremniji dočekaju duel sa Seltikom u Ligi Evrope.\n"Rosoneri" imaju najbolji start sezone u poslednjih nekoliko godina, a da tako ostane potrudili su se igrači na čelu sa Zlatanom Ibrahimovićem.\nMilan je u nedelju sa 2:0 porazio Fiorentinu i kako to obično biva, ponedeljak je predviđen za odmor. Međutim, igrači su se interno dogovorili, kontaktirali stručni štab i došli u trening centar.\nTako makar pišu italijanski mediji, koji prenose kako su na treningu bili svi, osim povređenih prvotimaca koji imaju jasno opravdanje.\nIbrahimović i drugari su odbili Piolijevu "zapovest", ali je to evidentno oduševilo trenera Milana pred duel sa škotskim timom koji je odlična šansa za prekid serije Italijana od dve utakmice bez pobede u evropskom takmičenju.


KAP traži gašenje fabrike, vlada protiv\nKombinat aluminijuma Podgorica nema obezbeđenu neophodnu struju posle Nove godine, premijer Đukanović optimista\nMenadžment podgoričkog Kombinata aluminijuma zatržio je od Borda direktora da donese odluku o gašenju fabrike, jer za njen rad nakon Nove godine nije obezbijeđena neophodna struja, pošto ugovor sa Elektoprivredom ističe. Vlada se, međutim, protivi takvoj inicijativi\nDogovora o isporuci električne energije između KAP i EPCG najvjerovatnije neće biti, pa je ruski partner u podgoričkoj fabrici, Centralnoevropska aluminijumska kompanija (CEAC), zatražila njeno gašenje.\nPredstavnik Vlade u odboru direktora KAP-a Nebojša Dožić izjavio je, međutim, da je lično odbio zahtjev ruskog menadžmenta KAP-a za gašenje fabrike. On kaže da su pregovori za prevazilaženje situacije u toku i očekuje da će problem brzo biti riješen.\nKAP će se od Nove godine “snalaziti” za struju na tržištu, jer Elektroprivreda, kojoj fabrika duguje skoro 60 miliona eura za utrošenu struju, neće biti u obavezi da isporučuje energiju velikim potrošačima poput Kombinata i Željezare. U toku su i pregovori sa njemačkim HGL-om i turskim Toščelikom oko preuzimanja, tj. kupovine fabrike. Oba interesenta traže subvencije za struju, koje bi iznosile od 10 do 12 miliona eura na godišnjem nivou.\nPremijer Milo Đukanović poručio je da ima mjesta za optimizam kada je u pitanju budućnost KAP-a, kao i da vjeruje da se kroz pregovore može doći do neke usaglašene platforme koja bi otvorila šansu za opstanak fabrike:\n"Treba uložiti dodatan napor da se sačuva industrija aluminijuma zato što ona predstavlja realnu šansu industrijskog razvoja, razvoja prerađivačke industrije, nove zaposlenosti, stvaranja novog društvenog proizvoda, poboljšanja izvoza, jer je u pitanju berzanska roba.\nZato, vjerujem da je svima razumljivo što Vlada ulaže tolike napore da pokuša da spasi tu proizvodnju i da dođe do održivosti takve logike. Naravno, znamo da se to ne može činiti po svaku cijenu, ali nam se čini da je još vrijedno pokušavati da se spasi ta proizvodnja"\nFabrika pored nagomilanih dugova za stuju ima i problema sa isplatom zarada zaposlenih. Zbog dugova prema EPCG, kompanija je bila primorana da smanji potrošnju elektirčne energije na pola, ugasi dio ćelija, a samim tim i smanji proizvodnju.\nMeđutim, mala je vjerovatnoća da će doći do gašenja fabrike, uprkos želji ruskog vlasnika, zbog ogromnih posljedica koje bi to ostavilo na crnogorsku ekonomiju. Prema mišljenju stručnjaka, bruto domaći proizvod pao bi dva do tri odsto, a izvoz 15 odsto, što bi za crnogorsku ekonomiju bio dodatan problem.\nTakođe, pao bi i kreditni rejting Crne Gore, zaduživanje bi bilo skuplje, kao i krediti za domaćinstva, koji bi poskupili tri do četiri odsto.


PAPARACO Milan Pavkov "uhvaćen" na splavu (FOTO) - MaxBet Sport\nMilan Pavkov (Foto: ATAImages)\nFudbaler Crvene zvezde Milan Pavkov ponovo se nalazi u dobroj formi, pa je kao i pre dve godine opet u centru pažnje javnosti. Tako je centafor crveno-belih u petak “uhvaćen” na splavu na Novom Beogradu.\nSUPERLIGA SRBIJE: Kvota u MaxBetu na pobedu Crvene zvezde protiv Čukaričkog je 1.45.\nPavkov je proveo slobodno vreme oko podneva sa svojom ženom Majom na Savskom keju, što je zabeležio i fotoaparat. Uostalom, bila bi i šteta da nije iskoristio lepo vreme da odmara u tako prijatnom okruženju.\nMilan Pavkov sa ženom Majom (Foto: ATAImages)\nPavkov je postigao u sredu dva pogotka u pobedi nad TSC-om u Senti sa 3:1. Prethodno je dao još tri gola u Superligi, a zatresao je i mrežu Milana u šesnaestini finala Lige Evrope.\nNovi izazov 27-godišnjeg centarfora Zvezde očekuje u nedelju, kada će na stadion “Rajko Mitić” da dođe Čukarički.\nTagovi:FK Crvena zvezdaMilan PavkovSuperliga SrbijeTop3\n05.03.2021. at 15:04\nKorona….igramo se sa zdravljem celog tima\nSRBIJA FUDBALpre 39 minuta 2


Zdravstveni sistem nastaviće da pomaže beranskoj bolnici - preduzetnica.me\nPočetna»Teme»Zdravstveni sistem nastaviće da pomaže beranskoj bolnici\nZdravstveni sistem nastaviće da pomaže beranskoj bolnici\nZdravstveni sistem Crne Gore pomaže i pomagaće i ubuduće, koliko god bude potrebno, Opštoj bolnici u Beranama u borbi sa koronavirusom, poručeno je sa današnjeg sastanka u tom gradu.\nKako je saopšteno iz Vlade, sastanku su prisustvovali predstavnici Kriznog medicinskog štaba Nacionalnog koordinacionog tijela za zarazne bolesti, opštinskog kriznog tima i kolegijuma bolnice.\nNemirAbdić Foto: Vlada Crne Gore\n-Sa kadrovskim potencijalom trenutno baš ne stojimo sjajno, imamo četiri interniste koji dežuraju, dva infektologa su na bolovanju zbog bolesti Covid, ali uz pomoć kolega iz kotorske bolnice uspijevamo da premostimo ovu situaciju – kazao je Ljubić.\nŠef Kriznog medicinskog štaba Nermin Abdić najavio je svu potrebnu pomoć beranskoj bolnici.\nOn je kazao da je tokom posjete vidio da u Opštoj bolnici u Beranama vlada kolegijalan, visoko profesionalan i posvećen odnos svih zdravstvenih radnika u toj zdravstvenoj ustanovi.\nKako je naveo, Krizni štab je iskazao puno razumijevanje za uslove u kojima kolege u beranskoj bolnici rade.\n-I pružićemo svu neophodnu kadrovsku i svu drugu pomoć ukoliko bude potrebno kolegama da se ova situacija, koja jeste u beranskoj bolnici teška, ne mogu reći da je dramatična, riješi na najbolji mogući način – kazao je Abdić nakon razgovora sa članovima kolegijuma.\nOn je apelovao na građane, posebno Berana, da poštuju epidemiološke mjere – da nose zaštitne maske, drže fizičku distancu i održavaju ličnu higijenu.\n-Na taj način će najbolje preventivno djelovati na ovaj virus. Jer i naše kolege u Beranama i svi zdravstveni radnici u Crnoj Gori liječe samo posljedice – kazao je Abdić.\nPrethodni PostZa ženu posle 40 -te, pravi život tek počinje\nSljedeći Post Podrška najpogođenijima i jačanje solidarnosti da budu prioriteti


Vesti: Amerika radi na stvaranju dalekometnog topa koji bi mogao da pogodi rusku prestonicu /video/ - 21.10.2020, Sputnik Srbija\nVesti: Amerika radi na stvaranju dalekometnog topa koji bi mogao da pogodi rusku prestonicu /video/\nPratite vesti Radija Sputnjik. 21.10.2020, Sputnik Srbija\nZbog obuzdavanja Rusije, Sjedinjene države planiraju da prebace Drugi oklopni puk kopnene vojske iz Nemačke u neku drugu evropsku državu. Da li su svi izgledi da to bude Bugarska?\nBosna i Hercegovina kao deo kampanje na predsedničkim izborima u SAD. Bajdenove demokrate žele BiH u NATO-u i Evrospkoj uniji a osuđuju srpske agresiju.\nAmerika radi na stvaranju novog strateškog dalekometnog topa, koji bi, iz Severnog mora mogao da pogodi Peterburg i Moskvu, Peking i Šangaj. To je samo pokušaj da se izvuče novac iz budžeta, saglasni ruski eksperti.\nStudent iz Lapova Vladimir Kojanić otkrio grobove crvenoarmejaca za koje ni Rusija ni Srbija nisu znale da postoje.


Inspekcija rada redovno radi i tokom vanrednog stanja - PRIJEPOLJE ONLINE\n“Imajući u vidu mere koje je Vlada predstavila za pomoć privrednicima, a u cilju očuvanja radnih mesta, mislim da do takvog scenarija neće doći”, rekao je Đorđević za današnje izdanje Večernih novosti.\nĐorđević je rekao i da je Nacionalna služba za zapošljavanje omogućila da svi ostvare svoja prava u skladu sa Zakonom o zapošljavanju i osiguranju za slučaj nezaposlenosti.\n“Napominjem da i dalje sprovodimo mere aktivne politike zapošljavanja i pružamo podršku, kako tražiocima zaposlenja, tako i poslodavcima. Takođe, svi javni pozivi su i dalje aktuelni i obezbeđena je mogućnost podnošenja zahteva za učešće u njima, ali sada samo elektronskim putem”, rekao je Đorđević.\nKako list navodi, četvrtu nedelju vanrednog stanja Srbija je dočekala sa nešto više od 2.000 otpuštenih radnika, odnosno, toliko ljudi se prijavilo Nacionalnoj službi za zapošljavanje.\n“Inspekciji se mogu obratiti putem mejlova inspekcija@minrzs.gov.rs ili kontrola@minrzs.gov.rs ili na broj telefona 0800 300 307 koji je besplatan”, rekao je Đorđević.\n“Jedina promena odnosi se na dinamiku njihove isplate za penzionere iz kategorije zaposlenih koji će ih, u skladu sa odlukom Vlade, počev od martovske, primati u celosti za prethodni mesec”, rekao je Đorđević.\nThe post Inspekcija rada redovno radi i tokom vanrednog stanja appeared first on PPmedia.


Veoma retka nekretnina, kompletno renovirana na idealnoj spratnosti u zgradi sa liftom. Dobro izolovan stan kvalitetnom spoljašnjom stolarijom, kompletno renoviran i namešten sa svom tehnikom i ugradnim elementima, dve spavaće sobe, odvojena kuhinja sa trpezarijom, odvojeno kupatilo od toaleta. Obe terase zastakljene i pripojene stambenom delu, ali mogu da se vrate u prvobitno stanje kome su terase neophodne. Stan je dvostrano orijentisan u održavanoj zgradi gde su samo dva stana po etaži, a može da bude i četvorosoban. Idealna lokacija, u neposrednoj blizini kej, spens, centar, osnovne i srednje škole, kao i vrtići i supermarketi. Prostrana garaža od 18m2 ulazi u kompletnu cenu stana. Nekretnina ukjižena 1/1 i bez ikakvog tereta, moguće useljenje ODMAH.


NIJE DOZVOLIO IZNENAĐENJE Volfzburg izborio opstanak u Bundesligi\nFudbaleri Volfzburga i u revanšu su savladali Kil u gostima sa 1:0, pa su ukupnim rezultatom 4:1 izborili opstanak u Bundesligi.\nVeć posle prve utakmice se moglo naslutiti da će "vukovi" i naredne sezone igrati u elitnom rangu, pošto su na svom terenu slavili sa 3:1. Pokušavao je Kil da im pokvari planove i dođe do brzog pogotka, ali to mu nije pošlo za nogom, pa je prvo poluvreme završeno 0:0.\nDetalj sa meča između Kila i Volfzburga\nU nastavku domaća ekipa je još žešće krenula ka golu Volfzburga, ali to je ostavilo dosta prostora za kontranapade, pa su gosti nekoliko puta opasno zapretili, ali bez učinka.\nIzabranici Bruna Labadije do prednosti su došli u 75. minutu, kada je Arnold izveo korner, a sam na petercu je ostao Knohe i glavom zakucao loptu u mrežu za veliko slavlje igrača Volfzburga.


ZMV pomogla organizaciji Konsultacija za REKOM u Somboru - Zelena mreža Vojvodine\n2010-05-10 04:14:40 | Kategorija: Edukacija i radionice\nPotpredsednik Skupštine Vojvodine Branimir Mitrović otvorio je skup porukom da svi ratni zločinci moraju da odgovaraju, bez obzira iz kog naroda dolaze. "Problemi suočavanja s prošlošću u regionu veoma su teški", rekao je Mitrović.\nNakon svečanog otvaranja, Gojko Mišković predstavnik Zelene mreže Vojvodine je kao moderator prestavio sve učesnike skupa i održao uvodni govor: Potrebe i očekivanja lokalne zajednice u odnosu na prošlost.\nNakon Miškovića, uvodničar, Žužana Serenčeš iz Nezavisnog društva novinara Vojvodine kazala je da je REKOM najšira inicijativa civilnog pokreta u regionu, čiji je cilj da žrtve ratova i njihove patnje postavi u centar interesovanja javnosti. "Žrtve su marginalizovane. One su danas samo broj, bez imena i prezimena i to mora da se promeni", kazala je Serenčeš i dodala da će u okviru REKOM-a biti organizovana i javna svedočenja žrtava, koja će direktno prenositi i mediji u regionu.\nPredstavnici vlasti i nevladinih organizacija u Srbiji, na Konsultacijama razgovarali su o osnivanju Regionalne komisije za utvrđivanje činjenica o ratnim zločinima u bivšoj Jugoslaviji (REKOM) kao i o modelima mogućeg rada Komisije.


Novi brend veštačkih trepavica "Lines lashes" za rođendan\nPočetna/BIZNIS/Novi brend veštačkih trepavica “Lines lashes” za rođendan\nNovi brend veštačkih trepavica “Lines lashes” za rođendan\nSana Life 23. februara 2017.\tBIZNIS, LEPOTA, MODA Ostavite komentar\nSvoj novi brend veštačkih trepavica “Lines lashes” Jelena i Stevan Đorđević, vlasnici “Studija Lines” iz Niša promovisali su desetogodišnjicu osnivanja “Make up studija Jelene Đorđević”. Podršku novom kozmetičkom brendu dale su glumica Ana Sofrenović i pevačica Ana Štajdohar. Poznata glumica podsetila se kako je započela saradnju sa Jelenom pre tri godine.\n“Bilo je to na Filmskim susretima u Nišu gde je Jelena bila zadužena za profesionalno šminkanja glumica koje su trebale da se pojave na “crvenom tepihu”. Tokom šminkanja Jelena mi je pričala o sebi i o onome što radi, o šmikanju, arhitekturi, planovima. I kada sam posetila njen studio pacnula sam sebe kao malog beogradskog snoba koji ne zna šta se dešava van Beograda i kakvih sve divnih i kreativnih ljudi ima. Kada mi je javila da pokreće svoj brend trepavica pitala sam je da li mogu na bilo koji način da joj pomognem jer ja predviđam da će se za ovaj proizvod čuti daleko van Niša, kazala je Ana Sofrenović na proslavi u restoranu “Perla”.\nMeđu par stotina zvanica iz sveta biznisa, umetnosti i medija bio je i najpoznati šminker Bojan Vukadinov iz Beograda koji je “velika zvezda” među poznatima ali i Nikol, zastupnik kozmetičke kuće “Inglot” sa kojom je Jelena Đorđević ove godine započela saradnju.\nJelena je završila arhitekturu ali se već čitavu deceniju posvetila ulepšavanju kao profesionalni šminker. Korak dalje otišla je kreiranjem sopstvenog brenda veštačkih trepavica.\nOznakeĐorđević Inglot Jelena lashes Lines Niš trepavice veštačke\nPrethodni Najpoznatija lekarka u Srbiji Nada Macura svakog dana na našem portalu (VIDEO)\nSledeći Hju Džekmen – poslednji put kao Vulverin


EU usvojila plan zabrane nadlijetanja bjeloruskih aviona - mojusk.ba\nAmbasadori Evropske unije u petak su usvojili plan zabrane bjeloruskim avioprevoznicima da nadlijeću teritoriju EU ili da slijeću na njene aerodrome, i da zabrane eviokompanijama članica EU da nadlijeću Bjelorusiju, saopćilo je troje diplomata.\nOdluka je dio širih ekonomskih sankcija protiv Bjelorusije, u odgovoru na bjelorusko podizanje borbenog aviona kako bi prinudio na prizemljavanje avion Ryanaira s opozicionim novinarom u prošlom mjesecu.\nOdluka bi trebala stupiti na snagu u ponoć po srednjoevropskom vremenu, zabranjujući svake primjedbe u posljednji tren koje se ne očekuju od država članica EU prije samonametnutog roka od 14 sati po srednjoevropskom vremenu, saopćili su diplomati.\nEvropska agencija za kontrolu zračnog saobraćaja Eurocontrol tvrdi da oko 400 civilnih aviona obično nadleti Bjelorusiju svakoga dana, uključujući 300 preleta koje izvode avioprevoznici iz EU ili Britanije.\nLufthansa, SAS, Air France, LOT, Finnair i AirBaltic su među aviokompanijama koje su već objavile da će prekinuti s letovima iznad Bjelorusije.\nBjeloruska nacionalna aviokompanija Belavia obavlja letove koji povezuju Bjelorusiju s dvadesetak aerodroma u Evropi, među kojima su Helsinki, Amsterdam, Milano, Varšava, Frankfurt, Berlin, Muenchen, Pariz, Rim i Beč.\nProvedba zabrane past će na nacionalne vlade EU, od kojih su mnoge članice NATO-a, koje imaju ovlasti da podignu borbene avione da zaštite svoj zračni prostor od neželjenih letjelica, prenosi Reuters.


Rosa nastavlja da pomaže\nHome // Hrana i Piće // Vesti // Rosa nastavlja da pomaže\nNakon uspešnog osnivanja tri banke humanog mleka u Srbiji, voda Rosa nastavlja da pomaže bebama i roditeljima i u saradnji sa Ministarstvom zdravlja podržava razvoj novih škola roditeljstva u domovima zdravlja u Srbiji, a u cilju pružanja stručne pomoći porodicama tokom trudnoće, porođaja, kao i prvih godina roditeljstva. Inicijativu Rosa vode će moći da podrže i građani, kupovinom pakovanja Rosa vode od 1.5 litar, od čije se prodaje odvaja po jedan dinar za razvoj škola.\nNove škole roditeljstva će biti razvijane u sredinama koje do sada nisu imale ovaj vid edukacije i predviđeno je da prvih pet škola bude otvoreno u maju 2016. godine. Plan je da u naredne tri godine postojeća mreža bude proširena sa oko dvadeset škola, a odluku u kojim će gradovima biti otvorene doneće Ministarstvo zdravlja na osnovu monitoringa i stručne analize koji će biti izvršeni na teritoriji cele Srbije. Roditelji će na radionicama i predavanjima dobijati dragocene savete o trudnoći, adekvatnoj ishrani, fizičkoj aktivnosti i pripremama za porođaj. Škole će voditi stručni medicinski timovi koji će proći sveobuhvatan program obuke pod nadzorom Ministarstva zdravlja, a koji je u skladu sa poslednjim dostignućima profesije iz zemlje i inostranstva.


„Mladi u pokretu” - radionica Kancelarije za mlade - Sirmiuminfo\n„Mladi u pokretu” – radionica Kancelarije za mlade\nRekonstrukcija stare zgrade „Popovićeve” škole za sport i predškolce 24/09/2021\nPotpisani prvi ugovori za kupovinu seoskih kuća 24/09/2021\nSporazum o saradnji sa JU Ekonomskom školom iz Doboja 24/09/2021\nSremska Mitrovica – Radionica „Mladi u pokretu” održana je u dvorištu Kancelarije za mlade u saradnji sa Organizacijom srpskih studenata u inostranstu. Učesnici su uputili mlade o programima koji postoje, kao što su Erazmus+ i Erazmus Mundus programi, kao i šta je potrebno da bi se usavršavali na stranim univerzitetima.\nMladi su i dalje nedovoljno informisani o postojećim programima mobilnosti i stipendijama za koje mogu aplicirati kako bi izneli deo ili čitave studije u inostranstvu. Poznavanje procedure apliciranja kao i popunjavanje i pisanje neophodne dokumentacije nije na zadovoljavajućem nivou, što znatno umanjuje šanse za uspešno korišćenje ovih programa i stipendija. Dodatno, ne postoji jedinstveni registar svih programa mobilnosti (izvan Erazmus+ mogućnosti čiji je objedinjeni registar može naći na sajtu Evropske komisije) u Evropi, kao ni programa stipendija za mlade iz Srbije.\nBiljana Matić koordinatorka Kancelarije za mlade kaže da su imajući sve navedene probleme u vidu, zajedno sa OSSI pokrenuli projekat koji za cilj najpre ima da približi sve informacije i detalje vezane za programe studiranja u inostranstvu mladima: „Ovo je treća godina kako sarađujemo sa organizacijom Srpskih studenata u inostranstvu, kao i svake godine pozivamo sve srednje škole tj. maturante da dođu da čuju koje mogućnosti imaju prilikom možda odlaska na studiranje u inostranstvu. Ove godine imamo oko dvadesetak učenika, predhodnih godina ih je bilo i više ali zbog same situacije u kojoj se trenutno nalazimo ove godine ih je manje. Krenuli smo sa našim radionicama karijerni infoservis – Nemam barijeru da gradim svoju karijeru, da ih koliko je to moguće održimo što više uživo, a što manje onlajn pošto je drugačiji osećaj. Uglavnom su se svi prijavili zato što ih interesuje da studiraju u inostranstvu, a neki razmišljaju o mogućnostima kako to izgleda u drugoj ili trećoj godini da odu jedan semestar da usavrše jezik, da upoznaju neku drugu državu, grad, kulturu, tako da su svi danas došli da čuju koje mogućnosti mogu da imaju ako odu u inostranstvo da studiraju. Uglavnom ih interesuje Nemačka, prošle godine su nam bili predstavnici iz Nemačke ali i iz Atine, Grčke i Austrije.”\nPrepoznati su nepovoljni finansijski uslovi za učešće mladih u programima mobilnosti i međunarodne saradnje sa vršnjacima, čulo se na radionici, kao i nedovoljna podrška postojećim programima mobilnosti mladih i međunarodne saradnje. Mladi su često obeshrabreni ovakvom situacijom, te lako i prebrzo odustaju od namere da se usavršavaju na inostranim univerzitetima.\nStrahinja Radovanović u ime Organizacije srpskih studenata u inostranstvu rekao je da se trude da podstiču mlade na moblnost: „Već treću godinu zaredom mi smo u Sremskoj Mitrovici i organizujemo ovu radionicu. U pitanju je nevladina organizacija koja okuplja naše studente u inostranstvu već više od 20 godina i sprovodimo ceo projekat „Mladi u pokretu” sa ciljem da pružimo mladima u Srbiji priliku da rade na svojoj pokretljivosti i da im pružimo priliku da steknu sva znanja koja su im potrebna za odlazak na studije u inostranstvu.”\nProjekat „Mladi u pokretu” kroz informisanje i upoznavanje sa programima mobilnosti najpre teži osvešćivanju mladih u završnim godinama srednješkolskog i fakultetskog obrazovanja, ali i mladih iz osetljivih društvenih grupa, o prednostima korišćenja ovih programa. Kroz projektne aktivnosti na lokalnom i nacionalnom nivou, projekat doprinosi podizanju svesti i kapaciteta mladih da učestvuju u programima mobilnosti i kroz dijalog sa relevantnim institucijama unapređuju uslove za svoje učešće u njima.\nLuka Nikolić brucoš Katedre za istoriju Filozofskog fakulteta Univerziteta u Beogradu učestvovao je u današnjoj radionici i podelio svoje utiske: „Zadovoljstvo mi je, naravno, što danas prisustvujem ovoj radionici kako bih na neki način mogao da se upoznam sa eventualnim mogućnostima koje ću kao brucoš imati u daljem školovanju, kako već imam neke ideje da bi svoje kasnije studije mogao nastaviti u Austriji ili Nemačkoj. Ovo je moje drugo učešće u ovoj radionicu.”\nOrganizacija srpskih studenata u inostranstvu okuplja preko 5000 studenata koji se usavršavaju na svetskim univerzitetima, kroz ovu radionicu želeli su da podele sa mladima iz našeg grada i njihova iskustva.\n117.2257 117.5784 117.9311


Stigla pomoć EU za Srbiju | CEMA.rs\nStigla pomoć EU za Srbiju\nU Beograd je sleteo prvi od nekoliko aviona koje finansira Evropska unija uz pomoć Programa Ujedinjenih nacija za razvoj (UNDP), kojima je iz Kine u Srbiju dopremljeno više od 40 tona hitne medicinske opreme za borbu protiv COVID-19, koju je Srbija kupila od Kine ili dobila kao donaciju Republike Kine, prenosi Radio slobodna Evropa.\nMeđu opremom koja je stigla su respiratori, testovi na koronavirus, kompleti infracrvene opreme za merenje temperature, zaštitna odela, rukavice, maske.\nAvion su na aerodromu dočekali predsednica Vlade Srbije Ana Brnabić, šef Delegacije EU u Srbiji Sem Fabrici i ambasadorka Kine u Srbiji Čen Bo.\n“Virus ne poznaje granice i svi smo suočeni sa istim izazovom i zajedno se moramo boriti protiv ovog neprijatelja. Dok oplakujemo smrt hiljade građana u EU, rešeni smo da stanemo uz Srbiju i njene građane u punoj i konkretnoj solidarnosti, odgovarajući na trenutne i dugoročne potrebe”, rekao je šef Delegacije EU u Srbiji Sem Fabrici, prenosi Beta.\nAmbasadorka Kine Čen Bo kaže da je solidarnost najvažnija u borbi sa koronavirusom.\n“Dopremanje opreme iz Kine u Srbiju, uz pomoć Evropske unije i UNDP, dobar je pokazatelj solidarnosti čovečanstva, kada Srbija, Kina, EU i UN zajedno rade i bore se zajedno protiv virusa korona”, rekla je Čen Bo, prenosi Tanjug.\nPristigla medicinska pomoć i oprema predstavlja prvi deo i prvi vidljivi rezultat pomoći iz ukupnog paketa od 93 miliona evra koliko je EU najavila kao hitnu, kratkoročnu i srednjoročnu pomoć Srbiji u borbi protiv COVID-19. Paket uključuje finansijsku pomoć do 15 miliona evra za hitne potrebe u zdravstvenom sistemu i 78 miliona evra za ekonomski oporavak, posebno za mala i srednja preduzeća.\nFabrici je za RTS prethodno rekao da će ostatak od najavljene pomoći EU u okviru 15 miliona evra, koliko je odobreno za prvu pomoć u borbi protiv epidemije korona virusa, stići u Srbiju narednih dana. „Radimo sa srpskim vlastima, zatražili su pomoć EU i kada je reč o transportu i drugoj opremi. Optimističan sam da će potrebne stvari biti isporučene u kratkom vremenskom roku“, rekao je Fabrici.


Biznis.ba - Kina će Vijeću ministara BiH uručiti grant od 2,6 miliona eura\nT. C. 11:45 / 20.03.2018.\nMinistar finansija i trezora u Vijeću ministara BiH Vjekoslav Bevanda i kineska ambasadorica u BiH Chen Bo potpisali su danas u Sarajevu Sporazum o grantu Kine BiH od 20 miliona juana, odnosno 2,6 miliona eura.\nBevanda je, nakon potpisivanja Sporazuma, izjavio da je ovim obezbijeđen značajan grant za BiH, čiju namjenu će odrediti Vijeće ministara.\nBevanda je podsjetio da sličan sporazum vrijedan 4,9 miliona eura, potpisan prošle godine čime su obezbijeđena sredstva za finansiranje bezbjednosne opreme za Graničnu policiju.\nNaglašavajući da prijateljske odnose BiH i Kine prati sve bolja ekonomska saradnja, Bevanda je rekao da spoljnotrgovinska razmjena dvije zemlje raste i da je prošle godine povećana za 76 miliona KM.\nBo je rekla da kineska Vlada već duže pruža BiH bespovratnu pomoć koja je usmjerena u razvoj ekonomije i društva, te poboljšanje životnog standarda.


Tanjug 10. aprila 2021. 16:09\nMLADENOVAC 10. april (Tanjug) – Zamenik gradonačelnika Beograda Goran Vesić obišao je danas radove na vodovodnoj mreži u naselju Kovačevac u Mladenovcu i najavio je da će grad finansirati rekonstrukciju zdravstvene ambulante u tom naselju kao i investiciju više od 50 miliona evra u regionalni vodovod Makiš-Mladenovac koji ce omogućiti vodosnabdevanje za celu opštinu.\nVesić je posetu naselju Kovačevac započeo neformalnim razgovorom sa stanovnicima tog naselja ističući da je to pravi primer demokratije i rešavanja problema.\n„Veoma je važno da mi koji možemo da donosimo odluke slušamo naše sugrađane i radimo sve što je u našoj moći kako bi rešili njihove probleme. Najveći problem naselja Kovačevac je vodosnabdevanje i ovom prilikom želim da se zahvalim opštini Mladenovac koja je izdvojila 13 miliona dinara za rešavanje tog problema i na taj način omogućila da se na vodovod priključi 90 domaćinstava“, poručio je zamenik gradonačelnika Beograda.\nVesić je rekao da je sledeci korak investicija od 37 miliona kojom će se, kaže, rešiti problem za jos 500 domaćinstava.\nVodosnabdevanje generalni je problem ovog dela Beograda zbog čega se regionalni vodovod Makiš-Mladenovac ubrzano gradi, a završetak radova očekuje se 2024. godine.\n„Grad Beograd će u projekat vodovoda izdvojiti više od 50 miliona evra, jer će to omogućiti svim stanovnicima ovih naselja stabilno vodosnabdevanje. Omogućićemo dobar kvalitet i dovoljne količine vode za sve naše građane. Takođe grad će izdvojiti sredstva i za rekonstrukciju zdravstvene stanice u naselju Kovačevac“, dodao je Vesić.\nZajedničkom politikom opštine, grada i Vlade očekuje se i proširenje mreže BG voza, što je jedan od najvažnijih projekata za opštinu Mladenovac, jer će ljudima omogućiti bolju integraciju sa Beogradom i obezbediti veći broj investicija, naglasio je Vesić.\nPredsednik opštine Mladenovac Vladan Glišić u ime svojih sugrađana zahvalio je Vesiću na poseti i naglasio da je ovo veliki podstrek za dalji rad i ukazao na značaj rekonstukcije zdravstvene ambulante.\n„Pored radova na vodovodnoj mreži, radimo i na sanaciji nekategorisanih puteva kao i asfaltiranju puteva u naselju Kovačevac“, rekao je Glišić.